Iruñeko Kasino Berriko sanferminetako zapia diseinatu du Juan Carlos Pikabea lesakarrak

Aitzineko bi urteetan bezala, sanferminetarako zapi bereziak eginen dituzte aurten ere Iruñeko Nuevo Casino-Kasino Berrian. Horien diseinua Nafarroako artistei eskatzen diete. 2017koa Mikel Urmenetak diseinatu zuen, 2018koa David Alegriak eta aurtengoa, Lesakako Juan Carlos Pikabea Zubiri margolariak egin du.

Artearekin lotutako bertze hainbat egitasmotan murgilduta dabil Pikabea. Ekainean, artea ikastetxetara hurbiltzeko asmoarekin, Iruñeko Izaga ikastetxean bere margolanak erakutsi ditu, Pedro Lanz lesakarraren eta Beintza-Labaienen bizi den Lesagibelen eskulturekin batera. Ikastetxean tailerrak eta bisita gidatuak ere egin ditu eta datorren ikasturtean egitasmo hau zabaltzeko asmoa du bertze ikastetxeetara ere.

Abuztuan erakusketa bere etxean eta azaroan Lesakako inauteriei buruz Baionako Euskal Museoan

Aitzinera begira, abuztuan bere etxean, Otsango auzoko Irisarrin, egin ohi duen erakusketa zabaltzeko asmoa du aurten ere Pikabeak. Gainera, azaroan, Baionako Euskal Museotik bertan egin nahi duten Lesakako inauteriei buruzko erakusketa kudeatzeko mandatua ere hartu du. Bere margolanez gain, argazki-lanak eta bertzelako erakustaldiak egin nahi lituzke. Azken bi urteetan Iparraldeko inauteriei buruzko erakusketak egin dituzte Baionan eta aurten Lesakakoak eman nahi dituzte ezagutzera.


100 auto klasiko inguru batu ziren atzo Larrabetzun

Larrabetzu Racing elkarteak auto klasikoen erakusketa egin zuen atzo, 10. aldiz. Herriko plazan eta haren inguruan, hainbat lekutatik etorritako 100 bat auto batu ziren; motor batzuk ere ipini ziren ikusgai.

Antolatzaileek adierazi duten moduan, eguraldi txarra espero zuten, baina euriak atsedena eman zuen eta jende asko animatu zen Larrabetzuraino hurbiltzera. Beraz, Racing elkartekoak pozik azaldu dira. “Larrabetzu–Vivero–Lezama–Fika–Larrabetzu ibilbidea egin zuten 50 autok. Tolosatik ekotaloak egiten dituen lagun bat etorri zen eta horrek ere oso harrera ona eduki zuen. Gainera, Miserableak herriko taldeak kontzertua eman zuen. Gure aldetik, oso pozik gaude ekitaldiak izandako emaitzarekin”. Hain pozik, ezen datorren urteko hitzordua buruan baitute dagoeneko.


Helburuetatik urrun

Gaurko atzeratu dute klima aldaketaren aurkako ituna adosteko epea. Adituek salatu dute zirriborroko neurriekin ez dituztela helburuak beteko.


Iritzia: Sofa berria

Gaur nire lagun baten sofaz hitz egingo dizuet. (Nire sofa ere oso laguna dut, baina Mikelena da gaurko protagonista).

Kontua da pasa den astelehenean, Mikelen etxera joan nintzenean, sofa aldatuta zegoela. Irribarrez aurkeztu zidan: -Begira, zer iruditzen nire sofa berria?

Begira gelditu nintzen, berak agindu bezala, eta oso polita zela esan nion. Bere ezaugarriak erakutsi zizkidan: eserleku hedagarriak, bizkarralde erasgarria, kolorea, tamaina; bere egongelarako oso egokia iruditu zitzaidan. Ondoren, esertzera animatu ninduen, eta nik, ezagutu berriarekiko lotsaz, egin nuen. Handik gutxira, hankak luzatu nituen, oso erosoa zen. Alai zegoen nire laguna, eta ni, berarengatik. Baina bestearekin akordatu nintzen. Ordu luzeak emanak genituen lehen zeukan sofan pelikulak ikusten, edota hitz egiten, parrez gehienetan, eta negarrez batzutan, eta berriro ikusiko ez nuelako halako malenkonia apur bat sentitu nuen.

-Eta bestea? Zer egin duzu sofa zaharrarekin?

-Goizean eraman dute Emausekoek.

Eta imajinatu nuen nola hartuko zuten eta nola eramango zuten, eta imajinatu ere imajinatu nuen Mikelek eta bere sofa zaharrak nola pasako zuten bere azken gaua. Umorez baina kuriositatez ere, galdetu nion:

-Agurtu al zara? Zenbat urte eman dituzu berarekin?

-Hamar -esan zidan serio. Bion buruetan piztu ziren azken hamar urteko pasadizo ezberdinak. Batzuk, biok elkarrekin igarotakoak, eta beste askok, sofarenak batez ere, berak bizi eta nik entzunak edo irudikatuak. Ez dit den dena kontatzen Mikelek -esaten den bezala, oheko sekretuak ohean gelditzen dira, eta sofako batzuk, nola ez?-, baina gertutik bizi izan ditut berak bizi dituen harreman eta bakardadeak. Gogoan dut, adibidez, etxera behin eraman zuen neskarena. Telefonoa hartu zidan berarekin sofan zegoela, dakizuena egiten, eta nola moztu nion afera... edo affeira, hobe esateko.

Bion buruetan baina, beste istoria bat zegoen, aspaldian komentatzen ez genuena: bere sofan ordu gehien eman zituen neskarena. Mikelek presente egin zuen esaldi labur batez:

-Aldatu beharra nuen. Badakizu sofa horrengatik zenbateraino gelditua zegoen nire bizitza.

Mikelen bizitza ez, berarekin urte batzutan bizi zen neskarena baizik. Orindik min ematen dit gogoratzeak. Larunbat askotan arratsaldeko azken orduetan Mikeli deitzen nion, eta ahots apalez mintzatzen zitzaidan: -Ez, ez dut uste aterako garenik. Nekatuta dago. Orain esnatu eta, agian, deituko dizut. -Eta ez zidan deitzen.

Goizak eta arratsaldeak ematen zituen sofatik altxatu ezinean, gogo faltagatik, depresioak jota. Ordu onak ere pasatuko zituen Mikelek sofa hartan, ziur nago, baina denbora luzean, sofa zahar hura gorrotagarria bihurtu zen haren begietan, isolatu baten eremua, Mikelek maite zuen pertsona zurrupatzen zuen putzu beltza eta bakartia.

Orduan imajinatu nuen berriro ere Emusekoek eramaten, oso urrutira eramaten ere, eta imajinatuz jarri ezkero, erretzen. Eta atseginago begiratu nion berriari.

-Oso oso polita da. Ondo egin duzu -esan nion Mikeli. Eta gorputza luzatu genuen biok, erlaxatuta, gainetik pisu handi bat kendu izan bagenu bezala.

[audio http://euskalerriairratia.com/wp-content/uploads/2010/06/anuska-burut-mai.mp3]

Deskargatu


Egunkaria Epaiketa Ekimen Taldeak diru laguntzaren trukean izenpetutako bederatzi artelan eskuratzeko aukera jarri du

Egunkaria Epaiketa Elkarteko Taldeak izenpetutako eta zenbakitutako bederatzi artelan diru laguntzaren trukean eskuratzeko aukera jarri du, Egunkaria-ko auzipetuekiko "elkartasunez" dirua biltzeko asmoz. Artelanak Nestor Basterretxea, Xabier Egaña, Koldobika Jauregi, Zumeta, Lazkano eta Xabier Morrasen kopiak dira. Nestor Basterretxeak lau margolan eskainiko ditu eta denek 1.500 euroko salneurria dute. Xabier Egañaren lanak 200 euro balio ditu eta gainerakoek 300. Ikusi hemen margoak.

Argibideak nahi izanez gero sartu www.egunkaria.info web orrian edo deitu 688 654 930 telefonora (11:00-13:00 / 18:00-20:00).

Kontu korronteak ere zabaldu ditu Egunkaria Epaiketa Taldeak auzipetuei laguntzeko:

Euskadiko Kutxa: 3035 0060 44 0601133378

Kutxa: 2101 0001 11 0012515680

BBVA: 0182 0300 19 0201548683

Baionako Kutxa: Lapurdin, Zuberoan eta Nafarroa Beherean dirua eman nahi duena Baionako Kutxa bankura joan daiteke edo bestela txekea bidal dezake, Egunkaria-epaiketa kontzeptuarekin.

Pasa den asteartean hasi eta urtarrilaren 29an amaituko den epaiketa prozesuak gastu ikaragarriak sortuko ditu, Egunkaria Epaiketa Elkarteko Taldeak adierazi duenez eta horiek ordaindu ahal izateko dirua biltzean ari dira. Epaiketaren kostua, oro har, 500.000 eurokoa izango dela kalkulatzen da.

Iñaki Uria, Xabier Oleaga, Joan Mari Torrealdai, Txema Auzmendi eta Martxelo Otamendi dira Egunkaria auziko auzipetuak eta ETAko kide izatea leporatzen diete. Dignidad y Justicia eta AVT herri akusazioek 12 eta 14 urte arteko kartzela zigorra eskatzen dute auzipetuentzat.


Bigarren batzarra egingo du bihar Bermeoko Gazte Mahaiak

Goiko Plazako Kabidxen jarri dute hitzordua 19:00etan. Bermeoko Gazte Mahaiaren bigarren batzarrean Bermeok Gaztetxe baten edo herriko gazteak batzeko leku edo espazio ezberdinen beharrizanen inguruan eztabaidatuko dute. Jakinarazi dutenez, Bermeoko Udaleko zinegotziak eta teknikariak ere izango dira biharko batzarrean.

14 eta 35 urte bitarteko gazte bermeotarrek parte hartu ahal dute Gazte Mahaian. Martxoaren 27an egin zuten lehenengo batzarra eta 25 gazte batu ziren. Batzar horretan gazte diagnostikoan ateratako ondorioen hausnarketa laburra egingo zuten, eta mahaiaren funtzionamendua eta lan-ildoak zehaztu zituzten. Ondoren, bertaratutakoek proposamenen eta beharrizanen zerrenda bat egin zuten, eta honako bostak lehenetsi zituzten:

Antzinako Jose Done ikastetxeko skate park-aren konponketa eta mantenua.

Antzinako Jose Done ikastetxea, Kabidxe…Gaztetxearen beharrizana. Eremu bakoitzaren funtzioak zehaztea.

Kultura (musika, antzerkia…)

Antzinako Jose Done ikastetxeko Kapillaren egoera

Harremanak: gazteen artekoak, beste herrietako gazteekaz, elkarte ezberdinen artekoak eta udala eta herriko gazteen artean.


Abesti berria izango du Kantarik aurrerantzean

Hamahiru urte dira Goiena karaoke saioarekin hasi zela, eta ordukoa zen emanaldi amaierako abestia. Dance estiloko kantua egin dute orain, eta kantuaren grabaketan izan gara.

"Dantzagarria izatea, itsaskorra; Kantari bukatzen denean denok dugu hortxe buruan amaierako kantu hori, eta era horretako abestia egin nahi izan dugu, gaztetxoei zuzendutakoa"; saio-ko gidari Amaia Txintxurretak dioen hori zuten buruan abesti berria lantzerakoan, eta emaitza prest dago dagoeneko.

Kantu berriarekin lehengoaren arrakasta errepikatzea da asmoa: "Oso harrera ona izan duen kan-tua izan da orain arte eduki dugun hori. Ume, gazte, nagusi... Debagoienean, esango nuke, denok dakigula kantu hori. Bai-na ikusten genuen zaharkituta geratu direla kantuaren doinuak. Kantu berrirako hiru proposamen egin zituen Asierrek: bat ska erakoa, beste bat poperoagoa eta hirugarrena dance erakoa edo modernoagoa. Azkeneko horren aldeko apustua egin dugu, azkenean, ikusita, adibidez, ska doinuak baditugula bestela ere; En Tol Sarmiento, Betagarri... talde horien kantuak baditugu karaokean, eta desberdinago izan nahian edo, ba, hortik joan-go da kantu berria".

Letra Amaia Txintxurretak berak egin du, eta Gauargi tal-dean harekin jarduten duen Asier Castro ermuarrak egin du musika. Hain justu, hango, Ermuko, Musical Arabako es-tudioan grabatu eta prestatu dute abestia, Humberto Esnao-larekin batera. Castro ohituta dago abestiak moldatzen, baina hutsetik sortzen ez hainbeste: "Niretzako, erronka izan da, moldaketak egitea askoz erra-zagoa izaten da. Kantua hutse-tik sortu behar zenez, apur bat gehiago kostatu zaigu. Harmo-niarekin hasi ginen aurrena; gero, melodia; gero, letra... eta gustura geratu gara, ea ze eran-tzun ematen dion orain jendeak".

Denboraldi berria

Urrian Donostian egingo dituz-te Kantari saioaren grabaketak –aurten bigarren aldiz, iazkoen ostean–, eta bertan estreinatuko dute kantu berria. Azken urtee-tan bezala, Euskararen Eguna-ren bueltan Gasteiza ere badoa saioa, eta Debagoieneko aretoe-tara urtarrilean iritsiko dira, saioa eta abesti berria: "Graba-tuko dugu bideo bat, kantuare-kin, jendeak kantua ikasteko, koreografiarekin; denontzako izango da kantu berria, eta ea gustuko gertatzen den", dio Amaia Txintxurretak.


Soinuak dantza taldearen emanaldia

Soinuak musika eskolak kalejira egin du herrigunean zehar, Zumea plazara iritsi bitarte. Azken saioa plazan bertan egin dute.


Liburu mailegutza astean hiru egunetan egin daiteke Ataunen

ATAUN // Ataungo udal liburutegia oraingoz erabat irekiko ez duten arren, liburuak hartzeko eta uzteko modua astean hiru egunetan izango dute bazkideek: astelehenetan eta ostiraletan 09:00etatik 13:00etara, eta asteazkenetan 17:00etatik 19:00etara. Liburua aurrez eskatuko da, bibliotekara idatzita edo deituta, eta bertan dagoena izan behar du (katalogoak.euskadi.eus-en funtsa). Atarian jasoko da.


Eskolarteko Xake Txapelketa jokatuko da, etzi hasita

ZARAUTZ // Azaroaren 7, 14, 21 eta 28 zein abenduaren 12 eta 19an jokatuko dute txapelketa, ZKEren egoitzan, 16:00etatik aurrera. Bi mailatan lehiatuko dira: aurrebenjamin-benjaminetan (LH 1 eta 4 artekoak) eta kimu-infantiletan (LH 5 eta DBH 2 artekoak). Izena emateko azken eguna gaur da: zkexaketaldea@gmail.com helbidera idatzita edo 685-759330 telefonora deituta.


Villamonten igogailuak jartzeko hitzarmena adostu dute auzotarrek eta Getxoko Udalak

Getxoko Udal Gobernu taldea eta Algortako Villamonte inguruko etxeetako Jabeen Elkargoa akordio batera iritsi dira, azken horrek igogailu publikoak ipintzeko beharrezkoak diren lurrak Udalari dohainik emateko. Gobernu Batzordeak, aste honetan bertan onartu du Villamontetik Telletxe plazara eta metrora errazago iristeko bi igogailu publikoak jartzeko lanen proiektua eta horiek kontratatzeko espedientea hastea. Aipatu guneak gaur egun bi eskailera-atalek lotzen dituzte. Lanen aurrekontua 715.000 eurokoa da. Udaberrian hastea aurreikusi dute eta urtearen amaieran bukatu. Akordioaren arabera, jabeen erkidegoak behekaldeko igogailua ipintzeko lurrak debalde emango ditu. Udalak, bere aldetik, lur horietan berehala igogailuak egin eta kokatzeko hitza eman du. Argazkian, udal agintariak eta jabeen elkargoaren kideak, Vilamonteko eskailerak igotzen.

Imanol Landa alkateak eskerrak eman die gaur Villamonteko bizilagunei, proiektua aurrera eraman ahal izatea posible egiteagatik. Prentsaurrekoan adierazi duenez, "proiektu garrantzitsua da, Algortako erdigunera iristeko dauden bi mailak gainditzea ahalbidetuko duelako, batez ere mugitzeko zailtasunak dituzten pertsonei mesede eginez". “Proiektua ez litzake posible izango auzotarrekin akordioa lortu izan ez bagenu, eta horrek argi eta garbi erakusten du auzotarrek, jabeen erkidegoaren ikuspuntua baztertu eta horren gainetik, udalerriaren interes orokorraren alde, adostasuna eta oreka lortzeko ahalegina egin dutela”, nabarmendu du Landak. Alkatearen berbak berretsiz, lortutako akordioaren garrantzia azpimarratu du Marivi Argaluzak, Villamonteko Jabeen Elkargoaren izenean, “herritar guztien onerako dela" aipatuz.

FEKOOR Minusbaliotasun Fisikoa duten Pertsonen Bizkaiko Koordinadorak ere lagundu du akordioa lortzen, aztertu dituzten balizko zortzi aukeren artean adostutako irtenbidearen aldeko iritzia baitu. Proiektuaren inguruko datu teknikoei dagokienez, Hirigintza arloko zinegotzi Joseba Arregik azaldu du, bi igogailuek 10 metro inguruko aldea gaindituko dutela, maila bakoitza burdinazko pasabide batekin lotuko dutela. Igogailuetan 13 lagun sartu ahal izango dira. “Kamera bidezko etengabeko zaintzapean egongo dira, baina, jakina, ez dute inguruko auzotarren intimitatea aztoratuko”, zehaztu du Arregik.


Santa Mariñe ospatuko dute asteburuan Sopelan eta Urdulizen

Urtero legez, Santa Marina edo Santa Mariñe eguna ospatuko dute uztailaren 20an sopeloztarrek zein urduliztarrek baselizaren inguruan. Horrenbestez, igandean (larunbatean egingo dituzte ehiza laneko txakur eta tortilla lehiaketak), baselizako inguruak zein Urdulizko kaleak ohiko jai-giroan murgilduko dira, izan ere, ospakizun hau urduliztarrek gehien maite duten jaietako bat da. Ume zein helduak haitzetaraino igotzen dira, Santa Liberada gurtzera. Modu horretan, jaiak eztanda egiten du, eta jende ugari biltzen da herrian. Izan ere, aspaldi-aspalditik, debozioa eta jai-tradizioa eskutik helduta doaz Santa Marina egunean; hain aspaldiko jaia da, inork ez baitaki ze urtetan hasi zen ospatzen. Halere, ondoko herrian, Sopelan, finago ibiliko dira edo, gutxienez, lehenago esnatu. Izan ere, bertan goizeko 10etan botako dute txupina udaletxetik eta Barinatxe taldeko txistulariekin batera, kalejiran irtengo dira baselizara arte. Mezaren ostean, 11:30ak aldera, ohorezko aurreskua eta lore eskaintza ere egingo dute Fernando Ansoleagaren omenez. Ordu horretan batuko dira Andra Mari elizan urduliztarrak haiek ere baselizara kalejiran abiatzeko. Eguerdian batuko dira bi herriak Santa Mariñeren inguruetan nork bere egitaraua izango duela. Argazkian, Sopelako Udalak antolatutako ohorezko aurreskua Santa Mariñe egunean / © Sopelako Udala.

Jaiegun honek badu bitxikeria bat: haitzek eta baselizak Santa Marina izena badute ere, gurtzen den santua Santa Liberada da. Bere irudia urte osoan dago Urdulizko Andra Mari elizako sakristian gordeta, eta hilaren 20an beren-beregi ateratzen da bertatik, baselizara igotzeko eta meza nagusiaren buru izateko. Diotenez, Santa Liberada, Santa Marina eta beste zazpi ahizpa santu batera jaio ziren, erditze berean, Baionan, II. mendean. Agian horrexegatik, Santa Liberada haurdunen eta erditze onen zaindaritzat hartzen da. Hori dela eta, haurdun dauden emakumeek berari egiten diote otoitz.

Urduliztarren egitaraua:

Uztailak 19, larunbata

09:00 IX. Ehiza laneko txakur lehiaketa, Mentxakabaso zelaian.

12:30-13:00 Tortillen lehiaketarako izen-ematea.

14:00 Tortillen aurkezpena.

16:00 Koadrilen jokoak. Sari berezia koadrila txapeldunarentzat.

17:00 Tortilla lehiaketaren sari banaketa.

Tortilla lehiaketarako oinarriak:

- Sua egiteko egurra eskuragarri egongo da, baina butanoa ere erabili daiteke.

- Hurrengo osagarriak bakarrik erabili daitezke: patatak, arrautzak, olioa eta gatza.

- Bi maila desberdin: 16 urtera arte eta 16 urtetik aurrera.

- Kategoria berezia: tortilla handiena.

Uztailak 20, igandea

11:30 Eliz aurretik Santa Mariñe baselizaraino igoera udal agintariekin batera, txistulariak jai lagun izanda.

12:00 Meza nagusia eta ohorezko aurreskua.

13:00 Hamaiketakoa fanfarrearekin alaituta.

18:00 Santa Mariñetik Antsonekoa plazaraino jaitsiera, buruhandi eta honako dantza taldeekin: Ikusgarri (Portugalete), Agurra (Algorta), Iratxo Gorria (Urduliz).

20:00 Txokolatada eta erromeria herriko trikiti eta pandero taldeekin.

Sopeloztarren plana:

Uztailak 20, igandea

10:00 Txupina. Udaletxeko plazatik Santa Mariñera kalejira Barinatxe taldeko txistulariekin.

11:00 Meza nagusia Santa Mariñe baselizan.

11:30 Ohorezko aurreskua eta lore eskaintza Fernando Ansoleagaren omenez.

12:00 Hamaiketakoa trikitixarekin alaitua.

14:00 Herri bazkaria Fernando Ansoleaga parkean.

17:00 Tortilla Lehiaketa.

18:00 Dantzaldia Orots taldearekin.


EAko kritikoek salatu dute Blancok sinadurak bilduz ordezkatu nahi duela primarioen bozketa

Iratxe Lopez Aberasturik adierazi du idazkari nagusigaiak "zuritu" egin nahi duela kargura heltzeko bidea.

Eusko Alkartasunak astelehen goizean izendatuko du Eba Blanco idazkari nagusi, alderdiko Hauteskunde Antolaketa Batzordeak hura izendatu eta gero hauteskunde primarioetako hautagai bakar. Atzo ziren egitekoak bozketa, baina, batzordeak Maiorga Ramirezen eta Juan Luis Cristobalen hautagaitzak prozesutik kanpo utzi eta gero, Blanco aukeratuko dute idazkari nagusi.

Iratxe Lopez Aberasturi Arabako koordinatzaileak, ordea, salatu du Blancok "zuritu" egin nahi duela idazkaritza nagusira heltzeko bidea: "Bozketarako eskubidea ordezkatu nahi du bere aldeko sinadurak bilduta". Horrela, idazkaritza nagusira "atzeko atetik" sartu nahi izatea egotzi dio.

EAko zenbait kidek Ramirezen hautagaitzari jakinarazi diotenez, Blancok afiliatuen datu baserako sarbidea baliatu du bere aldeko sinadurak biltzeko: "Afiliatuen sinadurak erakutsi nahi dituzte Maiorga Ramirezen hautagaitza bertan behera uzteak eragiten duen irudi txar publikoa samurtzeko". Gogorarazi dute Ramirezek 400 abal baino gehiago eskuratu zituela bi egunetan; Blancok, 60 bat.

Lopez Aberasturik esan duenez, "ezein sinadura erakustaldik ezingo du inoiz bozketa eta afiliazio librea ordezkatu". Hortaz, "erabat larritzat" jo du datu baserako sarbidea erabili izana, datu base hori "ukatu" egin dietelako beste kide batzuei, "barne organoen ebazpenek kontrakoa esan badute ere".

Atzo, sektore kritikoak "bozketa sinbolikoak" antolatu zituen. Helburua: "Alderdikideek, alderdiaren barruan, beraien erabakitzeko eskubidea aldarrikatzea".


Eguraldi kaxkarrari baratze ederra

Baztan errekaren uholdeen ondotik eguraldia goxatzearen esperoan dago jendea, baina euria, lainoa eta hotzarekin segitzen dugu oraingoz. Halere, baratze batzuk itxura ederra eskaintzen dute.


ERREAKZIOAK

Espainiako Gobernua: "Erabakiak arrazoia eman digu"

Maria Teresa Fernandez de la Vega Espainiako Gobernuaren lehendakariordea eta bozeramailea gustura azaldu da gaur Auzitegi Konstituzionalak EAE-ANVren 133 hautagaitza eta Abertzale Sozialistak izeneko hautesle elkarte denak balio gabe utzi dituela-eta, "erabakiak Gobernuari arrazoia eman diolako era guztietara". Haren ustez, hemendik aurrera ez da baztertu behar EAE-ANV legez kanpo uztea, "baldin eta Batasunarekin harremana duen zantzuak badaude".

PSOE: "Gobernuaren garaipena biribildu egin du"

Diego Lopez Garrido PSOEren Espainiako Kongresuko bozeramaileak dio Auzitegi Konstituzionalaren erabakiak "[Espainiako] Gobernuaren garaipena biribildu" egin duela, "eta PP desautorizatu". Erabaki honekin "egiaztatuta geratu da Batasuna ez dela hauteskundeetan izango".

EAJ: "Ezker abertzalea eroso dago honela"

Iñigo Urkullu EAJren BBBren lehendakariak kritikatu egin du Konstituzionalaren erabakia, baina ia 400 hautagaitzen baliogabetzeen egoera honekin "ezker abertzalea eroso" dagoela bota du. PSOE ere halaxe dagoela iritzi dio Urkulluk.

PSE-EE: "Alderdi politiko guztiek errespetatu behar dute erabakia"

Konstituzionalak hartutakoa erabakia "alderdi politiko guztiek errespetatu" behar dutela esan du Jose Antonio Pastor PSE-EEren Bizkaiko Foru Aldundirako ahaldun nagusigaiak. Haren ustez, "frogatuta" geratu da Espainiako Fiskaltzak eta Estatuaren abokatuak "legea segituta" sartu zituztela inpugnazioak, eta "Gobernuak egin duenari erabateko babesa eman dio erabakiak".

EA: "Adierazpen espazioak utziko dizkiegu baliogabetutako hautagaiei"

Begoña Errazti EAren presidenteak ziurtatu duenez, bere alderdiak "adierazpen espazioak" utziko dizkie baliogabetutako hautagaiei, "hauen iritzi eta ordezkaritza eskubideak bermatuak izan daitezen". Ez du zehaztu nola egingo duten hori; "hausnartu egingo dugu alderdian". Haren ustez, "onartezina" da Konstituzionalaren erabakia.

EB: "Ez dugu jakingo ezker abertzaleak zer babes duen"

Mikel Arana EBren Presidentziarako bozeramailearen ustez, Konstituzionala "okertu egin da, ez dugulako jakingo ezker abertzaleak zer babes duen hauteskundeetan". Aranak dio "Batasuna ere okertu" egiten dela, "bere isiltasunarekin indarkeriaren erabilpena zilegi bihurtu nahi duelako".

Aralar: "Herritarren eskubideen kontrako atentatua da"

Patxi Zabaleta Aralarren koordinatzaile eta Nafarroa Bairen lehendakarigaiak erabakia "herritarren eskubideen kontrako atentatua" dela iritzi dio, "demokrazia batean oinarrizkoa delako sufragio aktiboa eta pasiboa izatea". Horretaz gain, "normalizazio politiko eta sozialari ez dio ekarpenik egiten" eta "juridikoki astakeria da".

PP: "Batasuna hauteskundeetan izango da, Zapaterok hala nahi izan duelako"

Mariano Raxoi PPren presidentea ez da gustura geratu erabakiarekin, "Batasunak, azken batean, parte hartuko duelako hauteskundeetan, EAE-ANVren beste zerrenda asko hor egongo direlako, eta hori Zapaterok nahi izan duelako gertatuko da". Raxoik gaur berriro esan du EAE-ANVren hautagaitza denak inpugnatzearen aldekoa zela.

IU: "Erabaki orekatua da"

Konstituzionalaren erabakia "orekatua" dela iruditu zaio Gaspar Llamazares IUren koordinatzaile nagusiari, eta "Batasunak eta PPk izandako jarrerak deskalifikatu egiten ditu, Batasunak ETAren menpeko izaten segitzen duelako eta PPk dena baliogabetzea nahi zuelako".

ELA: "Konstituzionalaren erabakia eskandalagarria da"

Joxe Elorrieta ELAren idazkari nagusiaren ustez, Konstituzionalaren erabakia "eskandalagarria" da eta "botere judizialari oraindik eta sinesgarritasun handiagoa kentzen dio".

LAB: "Horrela zaila da konponbide prozesua garatzea"

Rafa Diezek garbi dauka: "Oso erabaki larria da eta horrela zaila da konponbide prozesua garatzea". Haren ustez, honek denak "bultzada politikoa" dauka, eta lehen PPk buruturiko legez kanporatze politika kudeatzen segitzen du PSOEk.

Lokarri: "Euskal gizartearen gehiegoaren borondatea urratzen du"

Lokarri ere erabakiaren kontra azaldu da, "euskal gizartearen gehiegoaren borondatea urratzen duelako". Bizitza politikoan berdintasun egoeran ezin dela parte hartu uste du, eta "gizartearen zati bat ez da oso-osorik ordezkatua egongo erakundeetan".


Kantu lehiaketarako sarrerak saltzen hasi da musika eskola

LAZKAO // Lazkao Txiki Musika Eskolaren IV. Kultur Astearen barruan, 3. kantu lehiaketa egingo dute. Astelehenean da, Arerian (18:00). Saioa ikusteko sarrerak atzo jarri zituzten salgai, musika eskolaren bulegoan (kultur etxean). Astelehenetik ostegunera (12:30-18:00) eta ostiralean (10:00-13:00) erosi ahalko dira, 2 euroan.


Ostiralean Atxegalden harrera egingo zaion "Orain presoak" bizikleta martxan izen emateko azken eguna

Indarrean den espetxe politika eta salbuespen neurriak bertan behera uztea eskatzeko Orain Presoak aldarriaren bueltan bizikleta martxa antolatu du Sarek datorren astebururako, uztailaren 19tik 21era, Luhusotik Gernikara. Usurbilen, Atxegalde parean egingo zaie harrera partaideei ostiral arratsaldeko 17:00etan. Adi, martxan bertan parte hartzeko izen ematea astearte honetan, uztailaren 16an itxiko du Sarek.

Hiru etapa izango ditu itzuliak (Luhuso-Zarautz; Zarautz-Lekeitio; Lekeitio-Gernika). Bidean hainbat geldialdi eta ekimen iragarri dituzte. Usurbil zeharkatuko du lehen egunean, arratsalde partean 16:45etan Donostiatik irten ostean. 17:00etan N-634 errepidean, Atxegalde parean egingo zaie harrera parte hartzaileei. Usurbil eta Orio zeharkatuko ditu itzuliak. Zarautz izango du lehen etapak helmuga.

Ekimen solidario honetan parte hartu nahi dutenek uztailaren 16ra arte eman ahalko dute izena, itzuli osorako edo etapaka.

"Luhuso, non ETAren armagabetzea eta disoluzioa ahalbidetzeko lehen urratsak eman ziren, gizarte zibilaren konpromisoaren sinbolo bilakatu dena eta Gernika, bizikidetzaren eta bakearen eredu eta sinbolo. Konponbidean pausoak emateko unea dela uste dugulako, elkarbizitzaren eta bakearen sinbolo bilakatu diren bi herri hauek lotu nahi ditugu aldarrikapenez beteriko itzuli batekin", Sarek berri eman duenez. Eta honenbestez, "pedalkadaz pedalkada, elkarbizitzaren eta bakearen aldarria zabaldu asmo dugu Euskal Herriko herrietan zehar".

Herri guztiotan euskal presoek egun bizi dituzten urraketak landu nahi dira. Sarek gogorarazten dutenez, "egun oraindik espetxean diren 254 euskal presoetatik %65a 600/1000km-tara urrundua dago eta %21 400/590 kmtara".

Hainbat argibide eskaini ditu antolakuntzak parte hartzaileentzat:

– Bizikleta itzulia egin behar duten txirrindulari guztiei motxila eta lo zakua eramango zaie furgonetan

– Antolakuntzatik bizikletak konpontzeko materiala eramango da eta konponketak egiteko arduradun bat egongo da. Bakoitzak bere materiala ekartzea ere gomendatzen dugu.

– Itzuli guztian zehar anbulantzia edota mediku baten presentzia egongo da.

– Lo egiten geratzen diren guztiek, lo zakua eraman beharko dute.

– Ordainketak, bizikleta martxa hasi aurretik egingo dira.

– Izen eman dutenentzako jana eta edana bermatua egongo da, baita lotarako lekua lotara geratzen direnentzako ere. www.sare.eus web orrian aurretiazko izen ematea beharrezkoa izango da horretarako

– Itzulia,Luhuson hasiko da, eta bertara joateko autobusa jarriko da. Donostiatik eta ondoren Luhusora eramango gaitu. Bukaeran Gernikatik – Donostiara egongo da ere bai.

– Autobusean etorri behar direnak 5€ gehiago jarri beharko dute joateko eta beste 5€ itzultzeko.

Gomendiook ere kontuan izateko eskatzen du Sarek:

– Itzuliaren ibilbidea dela eta errepideko bizikleta eramatea gomendatzen da.

– Itzuliko etapak 80km-ren bueltakoak izaki, bizikletan ibiltzeko ohitura izatea komeni da. Izan ere, itzuli osoa egiteak egoera fisiko ona izatea eskatzen du.

– Etapen zailtasunak: lehen eta azken etapa erdiko nibela dute, bigarrena nibel bajukoa da eta hirugarrena nibel altukoa.

Uztailak 19, ostirala: Luhuso-Zarautz

10:00 Lusuhon, itzuliaren hasiera ekitaldia.

10:30 Hasiera Lusuhotik (Ezpeleta-Azkain-Urruña-Donibane Lohitzune-Hendaia).

13:30 Irun Ficoba, bazkaria.

15:00 Irteera Irunetik.

16:15 Donostia. Atsedena hartzeko geldialdia Katalunia plazan.

16:45 Donostiatik irteera (Donostia-Usurbil-Orio).

17:00 Harrera N-634 errepidean, Atxegalde parean.

18:30 Zarautzera ailegatu.

20:00 Afaria Zarautzen.

Uztailak 20, larunbata: Zarautz-Lekeitio

10:00 Itzuliaren irteera Zarautzetik.

10:30 Zarautz. (Getaria-Zumaia-Deba).

12:00 Debatik Pasatu.

14:00 Bazkaria Elgoibarren.

15:30 Irteera Elgoibarretik.

16:30 Markina.

17:30 Lekeitiora iritsiera.

20:00 Afaria Lekeition.

Uztailak 21, igandea: Lekeitio-Gernika

09:00 Lekeitiko plazatik irteera.

10:30 Munitibar.

12:00 Gernikara iritsiera.

12:30 Ekitaldia.

14:30 Bazkaria Astran.

Informazio gehiago: http://sare.eus/orain-presoak/tourra/


ZISKE bigarren izan da Euskalsurf Elkarteen Txapelketan

Zumaiako ZISKE surf elkartea bigarren postuan sailkatu da gaur Sopelan jokatu den Euskal Herriko surf elkarteen arteko txapelketan. Bestalde, Janire Gonzalez-Etxabarri Lazcanok eta Imanol Yeregik Euskal Zirkuituko bigarren proba irabazi dute nagusien mailan.

Maila bikaina erakutsi dute gaur Zumaiako surflariek Sopelan jokatu diren txapelketetan. ZISKE bigarren sailkatu da elkarteen arteko txapelketan, Sopelako Peñatxuriren atzetik eta Zarautzen aurretik. Bestalde, Euskal Zirkuituko proban, maila goreneko surflariak dela erakutsi dute, beste behin,Janire Gonzalez-Etxabarrik eta Imanol Yeregik, nagusien mailan irabazita.


Publikoaren saria, Instagram bidez

Argazki Rallyko sariak banatu ditu epaimahaiak, baina publikoaren saria nori eman erabakitzea falta da. Horretarako, Sagardoaren Lurraldearen Instagram kontuan jarri dituzte Sagar Uztako Argazki Rallyan parte hartu zutenen argazkiak, eta ‘atsegin dut’ gehien jasotzen dituena izango da irabazlea.


ERCk bozetarako zerrenda aurkeztu du, eta Junqueras jarri du buruan

Beste zerrendekin «fronte errepublikano bat» osatu nahi du alderdiak. CUPek gaur erabakiko du zer egin, batzar nazionalean

ERCk ia guztiz baztertu du alderdi subiranistak elkartuko lituzkeen zerrenda bateratu bat sortzea. Abenduaren 21eko hauteskundeetarako zerrenda propioa aurkeztu zuen atzo Bartzelonan, eta eskatu zuen «hautagaitza guztietako hautagai guztiekin fronte errepublikano argi bat» eratzeko «konpromisoa» hartzea. Oriol Junqueras Generalitateko presidenteordea izango da ERCren hautagaia, eta harekin batera preso dituzten kontseilari gehiago ere egongo dira zerrendan: Raul Romeva, Dolors Bassa, eta Carles Mundo. Belgikan erbestean dauden beste bi kontseilari ere, Toni Comin eta Meritxell Serret, zerrendan sartu ditu ERCk.

Carles Puigdemont presidentearen nahia da burujabetzaren aldeko alderdi guztiek zerrenda bateratu bat osatzea abenduaren 21erako —zerrendaburu izateko prest agertu da—, baina ERCren jakinarazpenak oso zail jarri du aukera hori. CUPek, berriz, gaur erabakiko du zer egin, Perpinyan (Ipar Katalunia) egitekoa duen batzarran. Militanteek hainbat aukeraren artean hautatu beharko dute: bakarrik aurkeztea, alderdirik gabeko zerrenda bateratu baten alde egitea, edo ez aurkeztea, horien artean.

ERCk zerrenda «irekia eta transbersala» egin duela adierazi du. Independenteekin batera —esate baterako, Ramon Cotarelo politologo espainiarra Bartzelonako zerrendan dago—, MES Ezkerreko Mugimenduko eta Avancemeko kideak —PSCren banaketak, biak—, eta Democratesekoak —Unioren banaketa— daude. Anna Simo parlamentuko mahaiko kideak uko egin dio aurkezteari, eta hedabide batzuen arabera, Carme Forcadell parlamentuko presidentea ere ez da ERCrekin aurkeztuko.

En Comu-Podem zerrenda

Catalunya En Comu eta Podem alderdiek ere atzo aurkeztu zuten elkarrekin egingo duten zerrenda. jakina zen bezala, Xavier Domenech Espainiako Kongresuko ordezkaria izango da hautagai nagusia. Ada Colau bartzelonako alkateak, En Comuko ordezkari gisa, hitza hartu zuen ekitaldian, eta kritika gogorrak egin zikien independentistei: «Independentzia deklarazioa egin zuten alderdi interesengatik herritarrei gezurra esateko».


Aurrematrikula egin duten

99 gurasoei,

bilera deia

Langile ikastolan aurrematrikula egin duten 99 umeen gurasoei dei egin diete asteazkenean egingo den bilerara joateko. Bilera Laubidietako eraikinean izango da, 17:00etan, eta oraingo egoeran nola jokatu aztertuko dute.


Arratsaldean CCOOren Bilboko egoitza aurrean batzera deitu du Algortako EHEk

Orain dela hilabete batzuk, jakingo duzuen moduan, zenbait irakaslek, protesta egiteko helburuarekin itxialdia egin zuten Bilboko Bertendona ikastetxean. Arrazoia: Hizkuntza eskakizuna ez egiaztatzeagatik, lanpostu egonkorra galtzeko arriskuan egotea. Euskaraz ikasteko liberatuta egon dira eta hala ere, ikasi ez. CCOO sindikatu espainiarrari dagokionez, normalizazioaren alde daudela esan izan diote euskal jendarteari, alde batetik; baina gero ez digute hori erakutsi. Afera honetan izan duten jarrera eta, era berean, maila orokorrean jendarteari egiten dioten iruzurra salatzeko asmoz elkarretaratzea egingo du EHEk gaur arratsaldean (abenduak 15), 19:30ean, CCOOk Bilbon duen egoitzaren aurrean (Uribitarte, 4).

Algortako EHE

e-posta: algortakoehe@euskalerria.org


Bada nahikoa motibo

Lehen urtemuga ospatuko dute gaur Baionako Zizpa gaztetxean. Zintzur bustitzearekin hasi, eta kontzertuekin amaituko dute eguna

Urtebete pasatu da Baionako Gazte Asanbladak Zizpa gaztetxea duenetik. Beste hainbat igaro ziren, hala ere, hala izatea lortu zuten arte. Gaur ospatuko dute lehen urtemuga, egun osoko egitarau batekin. Eraikina lortzeko ahaleginean egindako urte kopurua gutxi izatea nahi dute, behin helburua lortutakoan egingo dituztenekin alderatuta. Ospakizun egunerako hautatu duten leloan garbi erakusten da: Iraunen du beste 100 urtez...

Egunaren antolaketan bete-betean murgildurik dela, balorazio «baikorra» egin du Lili Iriartek, Gazte Asanbladako kideak: «Geure buruari helburu batzuk finkatu genizkion, eta emeki-emeki ari gara horiek betetzen. Elkarte askorekin egin dugu harremana, eta gaztetxeak aniztasun handia lortu du; geroz eta gazte gehiago ukitzen ditugu». Elkarteekin eta eragileekin duten hartu-eman horrek ahalbidetzen die, besteak beste, hilabetean, gutxi gorabehera, hiru gaualdi antolatzea. «Haiek arduratzen dira antolakuntza gehienaz, eta guk laguntzen diegu. Horrez gain, hilabetean behin, bederen, guk antolatzen dugu osoki gaualdi bat». Horrez gain, tailerrak ere izaten dituzte. Proiektu zehatzez gain, eraikinari bizia ematen diotenen arteko harremanak «indartzeko» ere balio izan du gaztetxeak, Iriartek dioenez. Duela hamar bat urte sortu zen Gazte Asanblada, eta uste du bazuela horrelako aldaketa baten beharra, baita animoari dagokionez ere: «Zerbait sortu duen sentsazioa eman dio Asanbladari».

Mezu positiboa hedatu nahi izan dute Asanbladako kideek, eta, urtemuga izanik, ospakizuna gailenduko da beste ezeren gainetik. Autokonplazentzian erori gabe, ordea, urte berrirako bide orria finkatzeko lanean ere ari dira. Orain arte elkarteekin eta eragileekin egindako harremana «sendotzea» eta gaztetxean euskararen presentzia areagotzea izango dira zeregin nagusiak, Iriartek azaldu duenez. Gaztetxea «gehiago ezagutarazteko» ere egingo dute lan, Baionako gazteen artean leku garrantzitsua izan dadin. «Finkatutako baloreen inguruan» egitasmo gehiago eginez lortu nahi dute hori.

Urteetako eskariari erantzunez, iazko urtarrilean utzi zuen Baionako Herriko Etxeak gaztetxea Asanbladaren eskura. Behin-behineko neurria da, hala ere, auzoa bera eraisteko asmoa baitu udalak; tartean, gaztetxea. «Gero ikusiko dugu nora goazen», dio Iriartek. Oztoporik, behintzat, ez dio jarri herriko etxeak oraingoz gaztetxeari, eta, alde horretatik, ez dute kexarik gazteek.

Goizetik gauerako festa

Egun bakar bateko festarekin ospatuko dute urtemuga Zizpa gaztetxean, baina hainbat ekitaldi egingo dituzte, goizean hasita. 11:00etan, zintzur bustitzea egingo dute, eta, 13:00etan, berriz, zikiro jana. Arratsaldea txarangak lagunduriko poteo batekin hasiko dute. Kontzertuekin amaituko dute eguna; Diabolo Kiwi, Willis Drummond eta Zezenaren Taldea ariko dira oholtza gainean. Clam y Dia DJak ere izango dira

Eguna iazko inaugurazioa bezain arrakastatsua izatea espero du Iriartek. Azken momentuko larritasunak direla eta, uste du antolakuntza txukuna izan dela, gazte asko inplikatu baita.

Zizpa gaztetxearen I. urtemugaGaur, 11:00etan hasita, Baionako Zizpa gaztetxean (Lapurdi).


Soka dantza, tradizio handikoa

Elizmendin San Pedro egunean soka-dantzaren tradizioari eusten diote, urtez urte. Atzokoaren une onenak bideoan ikusgai daude.

[Argazkiak]


Gas hornidura abenduan iritsiko da


Gasteizko jaiak… Estibaliz Ruiz de Azuarekin

Izen abizenak: Estibaliz Ruiz de Azua Fernández de Larrea

Jaiotze data:1968ko abenduaren 11a

Jaioterria: Gasteiz

Lanbidea: Kazetaria

Urtero Gasteizko jaiez gozatzen duen horietakoa al zara?

Bai, kaletik ibiltzeko egunak dira, familiarekin egoteko, koadrilarekin…

Jaiak, egunez ala gauez?

Egunez eta gauez. Hiritik buelta bat emateko momentuak daude, eguerdian lagunekin edo familiarekin geratzeko, erraldoien atzetik ibiltzeko… Baina baita afariak egiteko. Guk urtero koadrila afari bat antolatzen dugu.

Jaietako txokorik onena?

Aihotz plaza: erdigunean dago eta giro onekoa.

Aurtengo egitarauatik galduko ez duzun ekintza…

Ez diot programari kasu handirik egiten. Hala ere, alaba txikiekin Zeledon eta Neska Txiki ezin ditugu galdu.

Egitarauan falta den zeozer?

Ez dakit, lehen esan bezala ez diogu garrantzi gehiegirik ematen. Kaletik ikuskizunik aurkitzen badugu hori ikustera geratzen gara (edo ez).

Txupinazoa, telebistatik edo plaza erditik?

Azkenaldian etxetik. Bazkaria antolatzen dugu lagun batzuekin etxean eta seiak heltzen direnean gertu bizi diren senide batzuekin elkartzen gara etxetik ikusteko.

Blusaz/neskaz janzten zara?

Bai, gutxienez Andra Mari Zuriaren egunean eta goizez ateratzen garenean.

Blusa koadrilaren batean ateratzen zara?

Ez.

Asto lasterketa, bai ala ez?

Ez alde, ez kontra, baina ez zait balio hiriko tradizio bat dela esatea Blusen eguneko egitarauan mantentzeko.

Zerk hobetuko lituzke jaiak?

Ez dakit. Uste dut ondo pasatzearena eta jaiak hobetzearena bakoitzaren gauza dela. Ekintza asko antolatu arren edo jendetza elkartzearren jaiak ez dira hobeak izan beharrik.

Posible da jaiak euskaraz bizitzea?

Gunea eta giroaren arabera.

Euskarazko ekintza nahiko antolatu dira jai hauetan?

Ez naiz fijatu. Txikientzat antolatutako ekintzen artean euskaraz direnak nahiko izango direla, baina ez dut baremorik egin.

Ardoa edo garagardoa?

Ardo gutxi eta garagardo gutxi.

Pintxo bat…

Edozein, leku eta konpainia aproposean.

Gasteizko jaien ostean, zer?

Herriko jaiak prestatzera, Arabako herri askotan bezala, abuztuaren 15ean hasten direnak.


Elikadura burujabetzaz ariko dira etzi, Markina-Xemeinen

Lea-Artibaiko EH Bilduk antolatuta, elikadura burujabetzaren gaineko hitzaldia eta mahai ingurua egongo dira etzi, Markina-Xemeingo kultur aretoan.10:30ean hasiko da ekimena, Bizkaigane behiaren esne gordin eta ardi eta behiaren esneki ekologikoak egiten dituen elkarteko ordezkariaren hitzaldiagaz.Tarte bat hartuko dute ondoren atsedena hartzeko kafe eta pastekin, eta 11:30ean emango diote hasiera Maribi Ugarteburuk dinamizatuko duen mahai inguruari. Gaur egun dauden kontsumo ereduak eta ekoizleak izango dituzte hizpide. Ekoizle, kontsumo talde, Bizkaigane, kontsumitzaile handi eta arduradun politikoek parte hartuko dute.Mahai inguruak ordu eta erdiko iraupena izatea aurreikusita, 13:00ak aldera amaituko da ekimena.


Aloña Mendi-Oiartzun, Ohorezko Erregionalean

Ohorezko Erregionalean Aloña Mendi-Oiartzun partida jokatuko dute herriko mutilek, etzidamu (igandean), 16:30ean, Oñatiko Azkoagain zelaian.


Bi herritar, asteburuan Baigorrin abiatuko den Bertsolari Txapelketa Nagusiko antolakuntza taldean

Bertsolariak, gai-jartzaileak, epaileak, antolatzaileak... Prest dira guztiak larunbatean Baigorrin abiatu eta abendura arte luzatuko den Euskal Herriko Bertsolari Txapelketa Nagusirako. Ondoko talde argazkia atera zuten, irailaren 20an Amasa-Villabonan egin zuten aurkezpen ekitaldian. 43 bertsolari lehiatuko dira, 18 gai jartzaileren esanetara jardun beharko dute eta 20 epaile izango dira iragarri diren saio guztien amaieran azken hitza izango dutenak.

Bi herritar txapelketan

Ondoko talde argazki horretan dira txapelketa honetan, ez bertsolari gisa, antolaketa lanetan parte hartuko duten bi herritarrak. Epaimahaikideen artean izango da Jurgi Fuentes, sortzez mungiarra, egun Usurbilen bizi da. Inazio Usarralde aginagarrak bestalde, lehen finalaurreko saioa aurkeztuko du, gai jartzaile lanetan arituko da urriaren 28an Bastidan. Txapelketak badu Usurbilekiko beste lotura bat ere. Antolakuntzak jakinarazi duenez, Bertsozale Elkarteak finalerako autobus zerbitzua Aizpurua Autobusak enpresakoen bidez eskainiko du.

Bazkideek lehentasuna

Antolakuntzak bazkideei lehentasuna eman nahi die edizio honetan. Hartara abonamendua eskuragarri jarri dute bazkideentzat baina agortu dela berri eman dute. Urriaren 2ra arte finalaurrekoetako eta finaleko sarrerak bazkideek soilik erosi ahalko dituzte. Urriaren 2tik aurrera zaletu guztiek eskuratu baita finaleko autobus eta bazkarirako txartelak ere. Final laurdenetako saioetarako txartelak bai, salgai dituzte jada denentzat. Txartelak eskuratzeko bideok dituzue: bertsosarrerak.eus edo Euskal Herri luze zabaleko salmenta puntuak.

TXAPELKETAREN FASEAK

Hasiera: irailaren 23an Baigorrin.

Amaiera: abenduaren 17an, Barakaldoko BEC-en.

Saioen egutegia:

Final laurdenak

-Irailak 23: Baigorri. Parte hartzaileak: Aimar Karrika Iribarren, Alaia Martin Etxebeste, Ander Lizarralde Jimeno, Beñat Ugartetxea Ostolaza, Mikel Artola Izagirre, Xabi Maia Etxeberria.

-Irailak 30: Segura. Parte hartzaileak: Ander Fuentes Mujika "Itturri", Beñat Iguaran Amondarain, Felix Zubia Olaskoaga, Jon Martin Etxebeste, Nerea Elustondo Plazaola, Unai Gaztelumendi Arandia.

-Urriak 1: Leitza. Parte hartzaileak: Agin Laburu Rezola, Iñaki Apalategi Astigarraga, Julio Soto Ezkurdia, Oihana Bartra Arenas, Oihana Iguaran Barandiaran, Unai Agirre Goia.

-Urriak 7: Zalla. Parte hartzaileak: Eneko Abasolo Txabarri "Abarkas", Jone Uria Albizuri, Miren Amuriza Plaza, Odei Barroso Gomila, Oihane Perea Perez de Mendiola, Onintza Enbeita Maguregi.

-Urriak 8: Zumaia. Parte hartzaileak: Arkaitz Oiartzabal Agirre "Xamoa", Asier Otamendi Alkorta, Ibon Ajuriagojeaskoa Garmendia, Miren Artetxe Sarasola, Nahikari Gabilondo Mendizabal, Nerea Ibarzabal Salegi.

-Urriak 14: Tolosa. Parte hartzaileak: Beñat Lizaso Alberdi, Eneko Lazkoz Martinez, Etxahun Lekue Etxebarria, Jon Maia Soria, Maddalen Arzallus Antia, Xabat Galletebeitia Abaroa.

Finalaurrekoen lehen itzulia

-Urriak 28: Bastida. Parte hartzea ziurtatua dutenak: Igor Elortza Aranoa, Sustrai Colina Acordarrementeria. Aurkezlea: Inazio Usarralde.

-Azaroak 1: Irun. Parte hartzea ziurtatua dutenak: Aitor Sarriegi Galparsoro eta Maialen Lujanbio Zugasti.

-Azaroak 4: Maule-Lextarre. Parte hartzea ziurtatua dutenak: Beñat Gaztelumendi Arandia.

-Azaroak 12: Durango. Parte hartzea ziurtatua dutenak: Aitor Mendiluze Gonzalez.

Finalaurrekoen bigarren itzulia

-Azaroak 19: Amurrio.

-Azaroak 26: Donibane Lohitzune.

-Abenduak 2: Iruñea.

Finala

-Abenduak 17: Barakaldoko BEC-en. Goizeko saioa 11:00etan hasita, arratsaldekoa 16:30etatik aurrera.

Informazio gehiago: bertsozale.eus

Antolatzailea: Bertsozale Elkartea.


Plan Orokorraren eztabaida "oraindik itxi gabe" dagoela dio ezker abertzaleak

Ezker abertzalekoek, “Plan Orokorraren edukietan akordiora iristeko proposamen bat” egin diete gainontzeko udaleko ordezkariei

“Beraz, akordio on batetara iristeko ateak zabalik jarraitzen dute udalean”, esan dute


Tri Kanpusa

Uda honetan ere izango da aukera kirola eginez ederki gozatzeko. Covid 19-a dela eta, osasun eta segurtasun gomendio guztiak jarraituz, baldintza berezietan izango bada ere

Gure asmoa etxeko txikienekin Triatloi Kanpusa aurrera eramatea da, aurreko urteetako formatua ahalik eta gehien errespetatuaz.

Bertan Triatloiaren oinarriak landuko ditugu, bizikleta gaineko abileziak, ur jolasak, transizioak, mendi irteera, triatloi txikiak….

2019-2020ko Ekaina-Uztaila 5 asteko txandatan antolatuko dugu, ondoren bakoitzari hobekien moldatzen zaion formatuan izena eman dezakeelarik, aste bat, bi, hiru...

Lehenengo 3 txandak nahiko beteak daude baina oraindik badira leku libreak Uztailako azken bi asteetan.

Ordutegia; 9;00-13;00

Adina; 7-12

Prezioa; 52 euro txanda soltea eta 92 euro hamabostaldia

Lekua; Tolosa inguruko natur gune desberdinak

Izena emateko deitu 688-807-405 zenbakira edo idatzi teknikariak@tolosaldeaikt.eus era

ANIMATU ZORAGARRIA IZANGO DA!


Burundako mandazainen berri izateko

Nicolas Arbizu Gabirondok merkantzien garraioan ibiltzen zirenen berri emateko liburua aurkeztu du.

Iturmendiko herriaren etxeko ganboikoko aretoa beteta zegoela, Nicolas Arbizu Gabirondok Burundako mandazainak liburua aurkeztu zuen atzo. XVI. mendetik aurrerako datuak bildu ditu dibulgazio lan horretan iturmendiarrak. Burundan populazioa hazi egin zen, muga tokia zen eta jatekoa bilatzeko hainbaten salgaien garraioari ekin zioten. Arbizuk erabili zituzten bideen berri ematen du liburuan. Batetik bestera zein salgai garraiatzen zituzten. Baita hainbat auzien berri. Liburuak ibarreko liburu-dendetan jarriko dira salgai aurki.


Abortuaren kontra

Odei Barroso

Baionan ezarria

zuten hitzorduan

bilduak ziren otoitz

baten inguruan

ustez abortuaren

aurkako guduan

Fededun gehiegi

ez al dabil munduan

Jainkoa baliatuz

nahi duten moduan

Ba ote dago haurrik

amen sabeletan

enbrioia ez bada

desio benetan

«Haurra inozente da»

beraien hitzetan

ulertu behar dute

fededunek bertan

ez dela errudunik

horrelakoetan

Gurutze inguruko

otoitz eta kantuz

sarritan deabruak

janzten dira santuz

ta Elizak ibili

behar luke kontuz

aspaldian baitabil

ezin konturatuz

Zenbat min sortu duen

kulpabilizatuz

Lehen gurutzea zen

garaiko jakintza

baina iraganean

ez gaitezen iltza

motz geratuko zaie

integristei hitza

bizi errespetuaz

ez ditela mintza

errespetatu gabe

amaren bizitza


Berritzeko, errespetua eta malgutasuna behar direla esan du Otaegik

Berrikuntzarako, konfiantza eta malgutasuna indartzea ezinbestekoa dela esan zuen atzo Juan Mari Otaegi Euskadiko Kutxako lehendakariak, Martin Ugalde Foroak antolatutako hitzaldian.


Arrasto partekatuak

1936ko gerratik ihesi Euskal Herria utzi behar izan zutenei galdetu diete batetik, eta gaur egun errefuxiatu direnei bestetik, erbesteratze prozesuak eragindako beldurrez, saminez, itxaropenez, emozioez... Batzuek eta besteek antzeko zauriak dituztela agerian geratu da "Memoria partekatuak" ikerketan.

“Ihes-bidaian semea galtzeko zorian izan nintzen une askotan. Gauetan ezin nuen lorik egin, egunsentian garrasi egiten nuen, amesgaiztoak nituen, hiltzen nindutela amesten nuen, erretzen nindutela, ibaian nengoela eta urak semea eramaten zuela” (Ashti Xani, Kurdistan; segurtasunagatik izena aldatu diogu); “inoiz ez dut ahaztuko irten nintzen eguna, nire ama eta alaba baino ez nituen buruan, ea berriz ikusiko ote nituen noizbait. Baina alaba laguntzea ere banuen buruan, nik txikitan sufritutakoa berak sufritu ez zezala, eta bere bizitza hobetuko zuen edozer egiteko prest nengoen” (Hady Traoré, Mali); “gurasoek gogoz kontra abiatu zuten erbesterako bidaia. Aitak atzean uzten zituen etxe familiarra, hiruzpalau belaunaldi, oso zaharra zegoen ama bat, jaioterria, euskara. Berarekin eramaten zuen dena, eta aldi berean dena uzten zuen” (Arantzazu Amezaga, erbestean jaioa). Testigantza ugari jaso dituzte CEAR-Euskadi erakundeko kideek, migrazio prozesuetako bizipen gordinak bildu eta ikusarazi asmoz. “Deserriratzea talka emozional itzela da edozeinentzat; bat-batean egun batean ihesi atera behar duzu, ezezaguna den horretara”, dio proiektuaren koordinatzaile Beatriz de Lucasek.

Tristura, zatiketa, herrimina, izua, nekea, biolentzia, noraeza, erruduntasuna, mesfidantza, etorkizun hobe baten esperantza… dira garai bateko eta besteko errefuxiatu, desterratu eta migratzaileek errepikatzen dituzten sentimendu eta bizipenak. “Gizarte guztiz ezberdin batera iritsi nintzen; ez nekien hizkuntza, ez nuen inor ezagutzen”, dio Xanik. Helmugan aurkitutakoa ere ez da sarri aurretik amestutakoa, eta handiak izan ohi dira talka kultural-sozial-linguistikoak, gizarte berriaren ezezagutza, lanerako eta aurrera egiteko trabak… “Inoiz ez nintzen haur izan, ezta nerabe ere. Txikitatik heldu izatea egokitu zitzaidan, bestela erbestean galdu egiten zarelako” (Arantzazu Amezaga); “gurasoek beti pentsatu zuten itzuliko zirela, eta inoiz ez ziren guztiz integratu. Guri ere guztiz eragin zigun horrek, ez hango ez hemengo” (Maitena Jauregi, Euskal Herria); “oso bakarrik sentitzen naiz batzuetan, hainbat eremutan oraindik ere estralurtarra banintz bezala begiratzen naute. Eta hor hasten gara, nahi ez badugu ere, ghettoak sortzen, gaitza delako jendeari erakustea gertatzen ari zaizun horretan sufrimendu zama izugarria dagoela” (Rosario Vásquez, Kolonbia).

Rosario Vásquez, errefuxiatua: “Hemen aukera izan dut ez inoren ama, ez arreba, ez alaba izateko. Horrek ez du esan nahi nireak maite ez ditudanik, hori guztia barneratzea ere zaila da”

“Inoiz ez naiz damutu”

Estigmak eta aurreiritzi sozialek diskriminatuta eta gutxietsita sentitu direnak ez dira gutxi. “Denbora guztian aritu behar duzu zein zaren frogatzen, zein den zure esperientzia, zein ekarpen egin dezakezun. Ulertzen saiatzen naiz; Lehen Munduko kide gisa eman dizuten hezkuntzarekin zerikusia duela pentsatzen dut, kolonizatzaile iruditegi horrekin. Asko kostatu zait harreman benetan horizontalak aurkitzea, jendeak uste du gauza asko erakutsi behar dizkidala, niri entzun gabe” (Rosario Vásquez). Migratzaile eta emakume izateak, gainera, zama bikoitza izaten du maiz. “Etxeko edo zaintza lanetarako bakarrik hartzen gaituzte, eta askotan sentitzen duzu lanean ari zarela jende batentzat intelektualki zuk baino gaitasun gutxiago duena, baina kanpokoa izateagatik begiratzen zaituena ikasketa gutxiago bazenitu bezala. Ez dugu nahi zaintzaile bezala bakarrik ikus gaitzaten, ate gehiago irekitzea baizik. Bestela, gure alabek diote: ‘Zertarako ikasi eta karrera bat egin, azkenean zaintzaile izango bagara?’” (Fatma Galia, Sahara). Kontrapuntua, emakume gisa jatorrizko herrialdean baino askeago izateko ere balio izan diola hainbati bidaiak: “Hemen aukera izan dut ez inoren ama, ez arreba, ez alaba izateko; nire buruarentzat baino ez naiz jaikitzen goizetan. Eta normalean, emakumeok ez daukagu aukera hori bizitzan, ezartzen dizkiguten rolen arabera aritu behar dugu. Hori izan da irabazirik handiena, eta arraroa da, ez nuelako ez bilatzen, ez eskatzen. Horrek ez du esan nahi nireak maite ez ditudanik, hori guztia barneratzea ere zaila da” (Rosario Vásquez).

Beatriz de Lucas, CEAR-Euskadi: “Elkarrizketatu guztiengan itxaropena antzeman dugu, euren bizitzak hobetzeko itxaropena, etxera itzuli eta maite duten jendearekin elkartzeko itxaropena”

Dena ez da min eta atsekabe bizileku berrian. “Inoiz ez naiz damutu; jaioterritik alde egin nuen han ez nuelako etorkizunik. Malin ez daukat etorkizunik, eta hemen badakit borrokan jarraitu dezakedala” (Hady Traoré). Aurrera egin ahal izateko, gako ugari nabarmendu dituzte elkarrizketatuek: espiritualitatea, jatorrizko identitatea mantentzen laguntzen dieten elkarguneak (euskal etxeak sarri aipatzen dituzte 1937an erbesteratuek), gizarte berrira integratzeko ahaleginak (hizkuntza adibidez), urruti izan arren babes izaten jarraitzen duten senideak, sare antolatuak… “Elkarte feministak besarkatu egin nau uneoro, zutik jarraitzen eta nire bizitza duintzen lagundu didate. Pertsonalki hazteko baliabideak eman dizkidate, egonkortasuna. Beste mundu bat posible den ideia eraikitzen dut beraiekin, bizitza eraikitzen dut, borroka” (Amparo Pimiento, Kolonbia).

Testuinguru berrira hobeto egokitzeko eta elkarbizitza errazteko, gizartean jatorrizko herrialdeetako egoera ezagutaraztea eta ulertaraztea beharrezkoa dela iritzi diote migratzaileek, aitorpen soziala lortzea, errefuxiatu estatusaren onarpen juridikoa prozesu azkar eta garden baten bidez eskuratzea, eta migrazio politika egokiak bideratzea, behingoz.

“Ez dugu ezer ikasi”

Garbi du Beatriz de Lucasek: “Duela urteak hemendik ihesi joan zirenen esperientziatik ez dugu ezer ikasi. Are gehiago, badirudi ahaztu egin dugula herri gisa bizi izan dugun esperientzia hori, eta horretatik ikasi beharrean eta atzerrian hobeto bizitzen zerk lagundu zigun ikusi beharrean guk ere antzeko bortizkeriatik ihesi datozenei harrera humanoagoa egin ahal izateko, kontrakoa ari gara egiten. Jende gutxi eta gaizki ari gara hartzen. Ez naiz gizarteaz ari, baina jendearen solidaritateaz harago, instituzioek ez dute nazioarteko araudia betetzen eta gizarteak ulertu behar du ez dela karitate kontua, justizia eta eskubide kontua baizik. Ihesean eta asilo bila datozenek horretarako eskubidea dute”.

Hala ere, elkarrizketatuen artean esperantza ala etsipen gehiago ikusi ote duten galdetuta, itxaropena azpimarratu nahi izan du De Lucasek: “Ez dute euren burua egoera bidegabe baten biktima gisa bakarrik ikusten, situazio mingarri horri aurre egiteko gai diren pertsonak ere badira. Eta elkarrizketatu ditugun lagun guztiengan, erbesteratu eta errefuxiatuengan, itxaropena antzeman dugu, euren bizitzak hobetzeko itxaropena, jatorrizko herrialdeetako egoera aldatzekoa, etxera itzuli eta maite duten jendearekin elkartzeko itxaropena”.


Gizon bat hil da Pasai Antxon, trenak harrapatuta

Adifeko geltoki ondoan zendu da 34 urteko laguna. Espainiarra zen hildakoa. Istripua 12:25ean izan da, eta trenen zirkulazioa ez da ohikoa izan 14:20 arte, Madrilerako bidean. Ertzaintza gertakaria ikertzen ari da.


Aralarrek nekazaritzaren egoera “larria” politikagintzaren lehen mailan jarri behar dela esan du

Aralar alderdiak gaur eguerdian Zaldibiako Zugasti ganadu haztegian egin duen agerraldian lehen sektorearen egoera “nahiko larria” dela ohartarazi du, eta datorren legealdian gaia politikagintzaren “lehen mailan” jarriko duela agindu du. Patxi Aierbe Koli Oria barrutiko zerrendaburuak egindako adierazpenetan, gogoratu du bukatzear den legealdian nekazaritzari buruzko ponentzia abian jarri dutela Batzar Nagusietan. “Ondorioak atera dira, eta etorkizuneko nekazaritzaren bide-orria da hori. Gai bakoitza aurrera eramaten saiatu behar dugu”.

Batzar Nagusietarako Aralarren barrutiburuak, gaur, Zaldibiako Zugasti ganadu haztegian. Arg. : Aimar Maiz

Aierberen hitzetan, nekazaritza sektoreko “belaunaldi errelebo falta” gainditzeko gazteei eman behar zaie pasoa, “laguntza ekonomikoak eta teknikoak emanda”. Nekazaritza ereduak, berriz, Gipuzkoan kalitatea, produktua eta merkaturatzea izan behar ditu ardatz, “intentsiboak ez daukalako arrakastarik”.

Lehenbizi nekazaritzarako “zein eredu nahi dugun” definitu behar da. Horretarako sektoreko eragile guztien parte-hartzea “lehentasuna” da. “Sindikatu, eragile, baserritar eta artzain guztiekin hitz egin eta haien hitza jaso behar da, eta instituzioek eskutik joan beharra daukate eragileekin”.

Gaur egun Gipuzkoan nekazaritzaren egoera zein den islatzen duen datu bat eman du Aierbek. Herrialdean 12.000 baserri baldin badaude, “esne ekoizpenera 300 besterik ez” dira dedikatzen. “Baserri gutxi geratzen dira. Bere funtzioa betetzen jarrai dezaten laguntza eman beharra dago”. Baserriaren funtzio gisa “kalitatezko produktuak eta ingurumena zaintzea” aipatu ditu.

Aierberekin batera, Zaldibian izan dira Batzar Nagusietarako Aralarren buru Rebeka Ubera, eta Donostialdeko, Oiartzualdeko eta Deba-Urola barrutietako hautagaiak.


Hemengo eta hango garagardoak IV. Urrifest-en

Larunbat arratsaldetik aurrera garagardoa dastatzeko aukera paregabea, Anoetan

Urtero moduan iritsi da Anoetako Gazte Asanbladak antolatzen duen Urrifest udazkeneko festa. Garagardozaleek aukera ezin hobea izango dute larunbat arratsaldetik aurrera beraien egarria asetzeko.

Dagoeneko laugarren ediziora iritsi da Anoetako Gazte Asabladak antolatutako garagardo jaia. Ohiko moduan, Euskal Herrian egindako hainbat garagardo etxeren edariak dastatzeko aukera izango dute gerturatzen direnek, Euskal Herriaz kanpoko beste garagardo etxe gonbidatuen produktuekin batera.

Aurtengo Urrifest-en bi euskal garagardo izango dira. Lehengo urtean hiru euskal garagardo izan ziren festan eta aurtengoan horietatik bi mantenduko dira. Garagardo marka gonbidatuetan, aldiz, gonbidatu bakarra izan zen pasa den urteko edizioan eta aurten bi garagardo etxe gonbidatu izango dira. Lau garagardo etxeren edaria dastatzeko aukera izango da aurten ere, 2013. urtean bezalaxe.

Etxeko Bob's Beer Hazparneko garagardo etxea eta Urdulizko Etxeandia garagardoa izango dira euskal garagardoen ordezkariak Anoetako plazan 18:00etatik aurrera izango den festan. Hauekin batera gonbidatu diren beste garagardo etxeak Belgikarrak dira, Grinbergen eta Judas etxeak, hain zuzen ere.

Anoetarrek eta bertaratzen diren guztiek, beraien egarria asetzeko aukera ezin hobea izango dute herriko plazan. Antolakuntzakoek pitxarra etxetik ekartzeko deia luzatu dute. 21:00etan, edandako garagardoari laguntzeko, tripa betetzeko ordua izango da Anoetako gaztetxean eta festa amaitu nahi ez duenak kontzertuekin eguna luzatzeko aukera izango du. Voltaia eta Anoetarock taldeak izango dira gaztetxeko taula gainean 23:00etatik aurrera eta kantatzea gustuko dutenek karaokea izango dute ondoren.

Egitaraua

IV. URRIFEST

18:00. Garagardo festa plazan:

· Etxeko Bob's Beer (Hazparne).

· Etxeandia (Urduliz).

· Grimbergen (Belgika).

· Judas (Belgika).

21:00. Afaria gaztetxean.

23:00. Kontzertuak: Anoetarock eta Voltaia.

Ondoren. Karaokea.

Pitxarra etxetik ekartzeko eskatu dute antolakuntzakoek.


Bestetako egitarauaren azalerako lehiaketa deitu du Berako Kultur Batzordeak

Lanak ekainaren 27ra arte aurkezten ahal dira eta 400 euroko saria izanen da

Aurtengo bestetako egitarauaren azalerako lehiaketaren deialdia zabaldu du Berako Kultur Batzordeak. Lanak ekainaren 27ra arte (ortzirala) eguerdiko 13:30 baino lehen aurkeztu beharko dira Herriko Etxeko Bulegoetan gisa honetako lehiaketetan ohikoa den sistema erabiliz eta sari bakarra izanen da, 400 eurokoa, baina saria hutsik ere geratzen ahal da.

Aurtengo bestetako egitarauaren azalerako lehiaketaren deialdia zabaldu du Berako Kultur Batzordeak. Lanak ekainaren 27ra arte (ortzirala) eguerdiko 13:30 baino lehen aurkeztu beharko dira Herriko Etxeko Bulegoetan gisa honetako lehiaketetan ohikoa den sistema erabiliz eta sari bakarra izanen da, 400 eurokoa, baina saria hutsik ere geratzen ahal da.

Nahi duen guziak parte hartu ahal izanen du lehiaketan, eta nahi bertze lan aurkeztu ahal izanen ditu. Azalak Berako besta giroa islatuko du. Azalean Berako Bestak 2014 testua agertu beharko da nahitaez eta ez du bertzelako testurik eramanen. Gaia, estiloa eta erabilitako teknika libre izanen da, betiere Berako besta giroa islatzen badu. Lanek jatorrizkoak eta argitaratu gabeak izan beharko dute, ezin dira izan bertze lehiaketetan aurkeztutakoak eta ez dira arruntean edo neurri batean argitaratutako bertze lan batzuen kopia edo plagioa, edo edonola bertze artista batzuen lanak: kartelak, margolanak…

Formatuari dagokionez, argazkia edo kartela kolorezkoa izanen da, ez da diapositibarik onartuko, paperean aurkeztuko da, eta bertikala izanen da, 18x27 cm.koa. Argazkia edo diseinua ez da inongo euskarriren gainean paratuko.

Lehiaketa honetarako espresuki epaimahaia osatuko da, betiere arte eta sormenarekin loturiko kideez osatua. Sari bakarra izanen da, 400 eurokoa. Kopuru honi PFEZ moduan dagokion atxikipena ezarriko zaio (%15).


Galparsororen espetxeratzea ez dela "Garzonkeria" salatu du ezker abertzaleak, "PSOEk finkatutako estrategia baizik"

Larunbatean manifestazioa egingo dute Arrasaten (Gipuzkoa), EAE-ANVko alkatearen espetxeratzea salatzeko. PSOEri ez ezik, EAJri ere egotzi diote kartzelatze horren ardura, ezinbesteko laguntzailea dela iritzita.

Herritar ugariren babesarekin agerraldia egin dute ezker abertzaleko kideek Arrasateko udaletxe atarian, Ino Galparsoro alkatearen atxilotze eta espetxeratzea salatzeko. Tasio Erkizia ezker abertzaleko buruzagi historikoa eta Xabier Errazkin Azpeitiko (Gipuzkoa) EAE-ANVko alkatea mintzatu dira guztien izenean.

PSOEri eta EAJri egotzi diote Arrasateko alkatea espetxeratzearen ardura. Hain zuzen ere, erabaki hori ez dela "beste 'Garzonkeria' bat" iritzi diote, baizik eta PSOEk "euskal independentismoa suntsitzeko ondo finkatutako estrategia". Gertakaria testuinguru horretan kokatuta, EAJri PSOEren laguntzaile izatea egotzi diote; hots, jeltzaleen laguntzarik ezean PSOEk estrategia hori aurrera eramaterik ez lukeela izango nabarmendu dute.

Atzo arratsean Arrasaten gertatutakoa horren adibide dela nabarmendu dute, Espainiako Poliziak udaletxea miatzeko Ertzaintzaren laguntza izan zuela iritzi baitiote, manifestariei ertzainek egin baitzieten aurre.

Hori guztia dela eta, manifestazioa antolatu dute larunbaterako, Arrasaten, arratsaldeko 17:30ean, eta herritarrei parte hartzeko deia egin diete.

EAJren kidetzat jo dituzten EA, EB eta Aralarri ere egin diete eskaria: PSOE eta EAJ bideratzen ari diren estrategia horrekin bat datozen argitzeko eta jarrera garbia hartzeko galdegin diete.

EAJko oinarrizko militanteei ere mintzatu zaizkie ezker abertzaleko ordezkariak; zehazki, "abertzale jatorrei" zuzendaritzaren aurka matxinatzeko eskatu diete.

Arestian esan bezala, jende ugariren babesarekin egin dute agerraldia. EAE-ANVko hautetsi ugarik parte hartu dute, ezker abertzaleko kide askorekin batera. Halaber, herritar ugari hurbildu da Arrasateko plazara.


Funtsezko adostasunak

Alderdi edo erakunde ezkertiarren arteko desadostasunen eta zatiketaren karikatura egiteko Brianen bizitza filma erabili ohi da: Judeako Populuaren Fronteko kideek azaltzen dutenez, erromatarrak baino Judeako Fronte Popularreko kideak gorroto dituzte gehien. “Disidenteak!”.

Feminista gaztea izanik, sarri entzun ditut 80. hamarkadako feminismoari buruzko komentario nostalgikoak: “A ze garaiak! Ehunka emakumek parte hartzen zuten emakume asanbladetan eta manifestazio jendetsuak antolatzen zituzten!”. 90. hamarkadan, abortuaren despenalizazio partziala, dibortzioaren onarpena eta berdintasunaren aldeko erakundeen jaiotza finkatuta zeudelarik, nolabaiteko desmobilizazioa egon zen. 80. hamarkadan jaiotakook “berdintasunaren ameskerian” hazi ginen, borrokarako arrazoi argirik ikusi gabe, patriarkatua eraldatzen eta berritzen zihoan bitartean.

2007. urtean murgildu nintzen Euskal Herriko mugimendu feministan: talde ugari zegoen, eta desadostasun ideologikoen ondorioz, elkarlanak eskasa eta desatsegina zirudien. Batzuentzat, mugimenduaren zatiketa kezkagarria zen. Medeak edo antzeko mugimenduko gazteek, ordea, egitura eredu berriak aldarrikatzen zituzten: lagunen artean edo pertsona bakarrez sortutako “nodo” txikiez osatutako eta interneten bidez konektatutako sareak. Alberto Ruiz-Gallardónek abortuaren legearen kontra egingo zuela agindu zuenean, ulertu genuen ez zela barne eztabaidekin jarraitzeko momentua, lehentasuna kontserbadoreen erasoei elkarrekin aurre egitea zela.

Abortatzeko eskubidearen aldeko plataforman bildu ginen feminista anitz: gazteak eta helduak, abertzaleak eta etorkinak, lesbianak eta queerak, eta lan dotore egin genuen elkarrekin. Prozesu horretan, gure arteko ezagutza eta konplizitatea indartu genituen. Gallardónen dimisioaren ostean, helburu konkretuen aldeko sareen elkarlana mantentzea izan beharko genuke helburu, garaipen feminista berriak lor ditzagun. Horretarako ez daukagu zertan ados egon beharrik gai guztietan. Hori izan da Pikara aldizkariaren abilezia, hau da, argi izatea gure arteko desadostasun ideologikoak ez direla oztopo proiektu bateratua bideratzeko. Hala gurera askotariko irakurle erakarri ditugu eta.

Orain dela gutxi estatu mailako emakumeen kongresu batean egon nintzen eta helduen eta gazteen arteko mesfidantza eta errespetu eskaseko jarrera mordoa antzeman nituen. Helduek gure freskotasuna ospatzen zuten komentario paternalistekin, baina ez zuten gure ekarpenak arretaz entzuteko eta barneratzeko –hau da, gure diskurtsoez ikasteko– asmorik adierazten. Onartu behar dut, gazteok askotan era bortitzean esaten diegu euren diskurtsoak zaharkituak daudela. “Klasikoak”, “behi sakratuak” edota “dinosauroak” bezalako ezizenak erabiltzen ditugu eurekin.

Kongresuan argazki bat atera zidaten Komiki Egileen Elkarteko (Asociación de Autoras de Cómic, AAC) Elisa McCausland eta Susanna Martinekin, eta Twitter bidez zabaldu. Honako txioa jaso genuen: “Belaunaldi berriei lekua utzi behar zaie, oso argiak zarete eta”. Susanna Martinen erantzuna asko gustatu zitzaidan: “Hobe lekua konpartitzen badugu, zabaldu dadin”. Erreleboari buruz hitz egiten badugu, ez nau harritzen helduek euren lekua sutsuki defendatzeak, ezta gu mehatxu bezala ikusteak ere. Aniztasunaren aldeko defentsa egiten du feminismoak, baina gero kosta egiten zaigu gure antolakuntzan aniztasun hori aberasgarria dela ulertzea eta ikasteko aprobetxatzea. Halakoetan beti ideia ona da Brianen bizitzaren eszena berrikustea.


Bisitariengandik lezio hoberena

Kontuen Ganberan talde askoren bisita jasotzen dugu: ikasleak, kultur taldeetako jendea eta bestelakoak. Herenegun bisita berezia genuen hitzartua. Garunean kalteren bat duten Adacen elkartekoak.

Hogeita bost bat lagun etorri ziren, adin guztietakoak, eta sei laguntzaile. Gehienak aulki gurpildunetan. Denak iktus edo istripu baten ondoren elbarri geratutakoak.

Bisita hasi baino ordu bete lehenagotik ziren Antsoleaga karrikaren inguruan. Furgonetak utzi, aulkiak atera, gure egoitzarainoko bidean guztiei lagundu… Gure etxea monumentu nazionala izanik, ez dago elbarrituen baldintzetara egokituta. Beraz, sartzeko eta barnean ibiltzeko komeriak. Koskak gainditzeko aldapatxoak jartzen ibili ziren laguntzaileak.

Etxeko eta inguruko kontuen berri eman genien. Kontuen Ganberak egiten duen lanaz ere mintzatu ginen. Jakin min handia erakutsi zuten. Hitz egiteko gaizki moldatzen zirenak ere ez ziren mutu gelditu. Talde gutxitan ikusi dut nik horrenbesteko interesa.

Atzo elkartearen mezu bat jaso genuen. Taldeko ordezkariak bisita eskertu eta asko ikasi zutela zioen.

Nik gehiago ikasi nuelakoan nago.


22 urteko kartzela zigorra, Caridad Angeles Rodriguezen hiltzailearentzat

Gipuzkoako Lurralde Auzitegiak 22 urte eta 6 hilabeteko espetxe zigorra ezarri dio Jose Antonio Garcia Akhmilichi 2012an Tolosan Caridad Angeles Rodriguez erailtzeagatik. Era berean, 175.000 euroko kalte-ordaina eman beharko dio emakumearen semeari.

Epaitegiak azpikeriaz eta basakeriaz egindako erailketa batengatik zigortu du gizonezkoa.

Gizonezkoak nahita min gehiago eragin zion biktimari, "hiltzeko behar baino gehiago sufrituarazi zion", dio sententziak. Zigortua zen aurretik ere gizonezkoa, bikotekide ohiari mehatxu egiteagatik.

2012ko martxoaren 23an gertatu zen. Labankada bat eman zion lepoan, eta zauri larriak eragin zizkion. Gizonak 26 urte zituen orduan, eta andreak, 39. Epaiaren arabera, emakumea "edanda" zegoen, eta ezin izan zion aurre egin gizonaren oldarraldiari.


Idiazabaldarren San Adriango erromeria bertan behera

IDIAZABAL // Idiazabalgo Udalak jakinarazi duenez, «Covid19aren ondoriozko Alarma Egoeraren ondorioz, eta parte hartzaileen babes neurriak bermatzeko ezintasunaren aurrean» igande honetan ospatzekoa zen San Adriango erromeria bertan behera uzteko erabakia hartu du. Hala ere, «apurtu ez den ehunka urteko tradizioa izanik», udal ordezkaritza bat San Adriana joango da eta ondoren Zegama eta Seguran makila trukea egingo da.


Txulapoak Amaia antzokian

Dena gertu dute Izaskun Murgia elkarte lirikoko lagunek gaurko estreinaldirako. Eguaztenean egin zuten azken entsegua, Amaia antzokian, dekoratu, jantzi eta musikarekin. La revoltosa lana egingo dute aurten. Azken bi urteetan egin duten moduan, Madrilen girotuko dute ikuskizuna. Agertoki nagusia Madrilgo plazatxo bilakatu dute, eta Madrilen hain ohikoa den txurro usaina ere ez da faltako. Jantziak dotoreak eta koloretsuak izango dira. Tere Gonzalez zuzendaria urduri zegoen eguaztenean; izan ere, entsegu orokorretan "akats asko" ikusten direla esan zuen.

Madrilen girotutako lana

Lehenengo urteetan euskal giroko zarzuelak egiten zituzten, baina azkenaldian Madrilen girotutakoak egin dituzte: El barberillo de Lavapies eta La Gran Vía, besteak beste. XIX. mende bukaeran kokatuta dago istorioa: "Motza da, maitasun istorioa da... La tabernera lanaren antzerako trama dauka. Zarzuela alaia da", azaldu du Naroa Elortza elkarte lirikoko bozeramaileak.

Hain zuzen, oso zarzuela alaia zelako aukeratu zuen Tere Gonzalez zuzendariak obra hori. "Obra aukeratzerakoan begiratzen dut ea ze bakarlari izango ditudan, eta ikusleek ondo pasatzea ere hartzen dut kontuan", azaldu du Gonzalezek. Oso motza denez, baina, sei emanaldi gehiago gehitu dizkio: La verbena de la paloma, El año pasado por agua, La Calesera, El bateo, Agua, azucarillos y aguardiente eta Romanzado de los claveles. Hala, bi ordu iraungo du lanak.

Mari Pepa eta Felipe izango dira protagonistak; protagonista horien paperak Susana Vazquez eta Enrique Altuna arrasatearrek beteko dituzte, hurrenez hurren.

Urte osoko lana

Elkarte lirikokoek martxo inguruan hasi zituzten entseguak, eta ekainean Arrasate Musikaleko orkestra gehitu zitzaien. Zarzuelaren inguruan, taula gainean eta baita atzean ere, 100 bat lagun ibiliko dira. "10 bat joskin ibili dira eta 60 traje egin dituzte, madrildar trajeak. Dekorazio lana ere badago… gutxi gorabehera, 100 lagun", azaldu du Elortzak. Arrasate Musikaleko orkestraren zuzendaria Iker Olazabal da eta eszena zuzendaria, Javier Burgos.

Harremanekin elkarlanean

Iaz egin zuten moduan, Harreman GKEk lau margolariren koadroak zozketatuko ditu. Emanaldia hasi aurretik errifak salduko dituzte eta atsedenaldian zozketa egingo dute: gaurko emanaldian Rafa Zubiagaren koadroa zozketatuko dute; bihar, zapatua, Kontxita Zarraoarena; hilaren 26an, Valentin Aranarena; eta hilaren, 27an Bingen de Pedrorena.


'Bizimodua berreraikiz' dokumentalaren estreinaldia, bihar Kulturaten

Hainbat jatorritako gazteen eta autoktonoen iritziak jaso dira Bizimodua berreraikiz ikus-entzunezkoan. Beste nonbait jaio eta hona etortzean nolako egoerei aurre egin behar izan dioten kontatu dute protagonistek, besteak beste. Bihar, eguaztena, 18:30ean izango da estreinaldia Kulturaten, eta egubakoitzean, martxoak 8, Goiena telebistan eskainiko da 21:30ean eta 23:30ean.

Gazteak. Autoktonoak eta atzerrian jaio eta hona bizi izatera etorritakoak. Kuadrillak. Bakardadea. Arrazakeria. Aurreiritziak. Genero berdintasuna. Ala desberdintasuna? Hainbat jatorritako gazteek euren bizipenak kontatu dituzte eta etorkizuneko bide berriei ateak zabaldu dizkiete Bizimodua berreraikiz dokumentalean.

Konturatu dira, bai atzerritik etorritakoak eta baita bertan jaiotakoak direnak ere, bizimodua berreraiki beharra dutela; gaur egungo egoera onartu eta etorkizunerako, egun existitzen diren trabekin apurtzeko. Gizarte patriarkal baten ondorioei buruz ere jardun dira eta zein egoera matxista bizi izan dituzten ere kontatu dute, besteak beste.

Elkarlana

Goiena Komunikazio Taldeak, emakume musulmandarren IMME elkartearekin elkarlanean ekoiztu du ikus-entzunezkoa. Elkarteko sortzaile Djamila Zereibyren ideian oinarrituta eta Gipuzkoako Foru Aldundiaren Berdintasun sailaren dirulaguntzari esker eraman ahal izan da aurrera proiektua.

Estreinaldia

Dokumental hori bihar, martxoak 6, estreinatuko da 18:30ean Kulturateko areto nagusian.

Dokumentala aurkeztu eta proiekzioaren ostean, mahai-ingurua egingo dute IMME elkaterko sortzaile Djamila Zereibyk, dokumentalean parte hartu duen MUko HUHEZI fakultateko genero eta kultur arteko hezkuntza gaietan irakasle den Amelia Barquinek eta Goienako kazetari Amaia Txintxurretak, bera ibili baita erreportajeko gidaritza lanetan. Dokumentaleko protagonistek ere hartuko dute hitza solasaldian.

Goiena telebistan

Ikus-entzunezkoak 40 minutu ditu eta Goiena telebistan martxoaren 8an, egubakoitza, eskainiko da 21:30ean eta 23:30ean.

Sarean ere ikusgai

Datorren astetik aurrera, Goiena.eus webgunean ere ikusgai izango da ikus-entzunezkoa.


Aisialdiko begirale izateko ikastaroan izen emateko azken egunak

Usurbilgo Udalak, herriko kirol taldeekin elkarlanean haur eta gazteen aisialdiko hezkuntza jardueretan begirale gisa lan egiteko 320 orduko (200 ordu teoria-praktika eta 120 ordu praktika) trebakuntza ikastaroa antolatu du datorren udarako, ekainaren 21etik uztailaren 27ra, 18 urtetik gorako herritarrentzat. Ikastaroa egunerokoa izango da, 8 orduz Potxoenean.

Usurbilgo Udaletik berri eman dutenez, Urtxintxa Elkarteak bideratuko duen ikastaroan, "aisialdiari buruzko soziologia, pedagogia eta psikologia landuko dituzte atal ezberdinetan. Horrez gain, aisialdian egon daitezkeen parte hartze eta heziketa jarduera ezberdinak tratatuko dira. Bukatzeko, arlo teknikoari erreparatuko zaio". Helburua, "hezitzaileek heztekotan dagoen ikaslearen garapen pertsonal eta komunitarioa lortzea" da. Herriko begiraleak trebatu eta Eskola Kirolaren helburu eta baloreen transmisioan lan egitea bultzatu nahi da. Praktikak hain zuzen, "herriko kirol elkarteetan egiteko aukera izango da".

Ohikoa baino merkeagoa izango da matrikulazioa, Usurbilgo Udalak finantzatuko baitu ikastaroa. Izen emateko epea zabalik egongo da maiatzaren 19ra arte, Oiardo Kiroldegian. Plaza kopurua mugatua izango da. Argibide gehiago Kiroldegian bertan edo 943 372 498 telefono zenbakian.

Aisialdiko udako ekimenetarako izen ematea itxita

Udajolaserako, Aginagako eta Zubietako udako txokoetarako eta Ziortzaren udako kanpamendurako izen ematea itxita dago jada. Udajolasekoa maiatzaren 8an itxi genuen, Aginagakoa hilaren 15ean, astelehenean itxi zuten Zubietakoa eta Ziortzakoa maiatzaren 5ean.


Hanka Labanka taldeko kideak Berlingo maratoian

Joan zen zapatuan egin zen Berlingo maratoia eta bertan hartu zuten parte Bergarako Hanka Labanka patinatzaile taldeko 12 kidek, bost emakumezkok eta zazpi gizonezkok.

"Jendetsua eta azkarra" izan zela karrera adierazi du Agustin Oianguren Hanka Labankako kideak. Eguraldiak mesede egin zien patinatzaileei eta arrisku barik lortu zuten maratoia bukatzea. Taldean bi pertsona erori ziren lurrera, baina "inolako arazorik" suertatu gabe. Oiangurenen esanetan, "dena ondo amaitu zen eta jendea pozik irten zen maratoitik".

Jeneralean, inguruko tokietan lehiatzen dira Hanka Labankako kideak eta Berlinekoa bezalakoa salbuespena da. Lasterketan parte hartu duten batzuk, ordea, gehiagotan joan izan dira Alemaniako hiriburura maratoi horretan parte hartzera. Domina bana eraman zuten patinatzaile taldekoek.


Erreki jatetxean, etxeko espezialitateak nagusi

Bergarako Erreki jatetxeari esker, aukera duzu bi lagunendako otordua irabazteko!

Parte hartzeko:

Zozketan parte hartzeko (otsailaren 18ra arte):

Posta elektronikoz: kluba@goiena.eus

Whatsapp: KLUBA Jatetxea [bazkidearen zenbakia] 688 69 00 07 zenbakira.

Parte-hartzaileen artean egingo da zozketa.

Zorte on!


Auto batek beste hainbat kolpatu ditu Ondarroan

Herrizaingo Sailak jakitera eman duenez, domeka [ekainak 7] goizaldean auto batek beste hainbat kolpatu zituen Ondarroan, kalte materialak eraginez. Zehazki, Ibaiondo kalean parkearen aurrean aparkatuta zeuden bost auto jo zituen, eta ondoren, ihesari eman zion. “Gertaera 00:45 aldera izan zen”. Gertaera gertatu eta minutu batzuk beranduago, gidaria bera ertzain etxean aurkeztu zen. “Ohi den modura, gidaria identifikatu egin genuen, eta bide segurtasuneko delitu bat leporatu zaio”, esan dute ertzainek.


Petrolioaren distirak eta zikinak

Venezuelako ekonomia urre beltzaren ustiapenean oinarritzen da, eta horri esker ordaindu dituzte programa sozialak. Baina hidrokarburoekiko gehiegizko dependentzia eta inflazioaren arazoak ditu aurrez aurre.

Esperimentuak egiteko tarte handia dauka 500 bilioi petrolio upelen gainean jarrita bizi den herrialde batek. Hori da Venezuelaren ekonomiaren gaineko azterketa egin ostean Mark Weisbrot CEPR Center for Economic and Policy Research (Azterketa Ekonomikoen eta Politiken Zentroa) guneko zuzendariordeak ateratako ondorioa. Emaitza ekonomiko eta sozialak ikusita, azken hamalau urteetan Hugo Chavezek egindako esperimentu ekonomikoa bideragarria izan dela eta hala izaten jarraitzen duela uste du Weisbrotek. Baditu arriskuak, halere: petrolioarekiko dependentzia, inflazioa edo gehiegizko inportazioak kontrolatu beharra.

Chavezen garaipenik handiena herritarren arteko ezberdintasunak txikitzea izan da. Boterera iritsi zenetik %53,2 egin du behera pobrezia tasak, eta nabarmen igo da BPG per capita, batez ere eskualde txiroenetan martxan jarritako hezkuntza eta osasun arloko misioei esker. Aurrekontuen %43 politika sozialetara bideratzen du Caracasek, eta horrek Latinoamerikan ezberdintasun sozial txikiena duten estatuen zerrendan bigarren postura aupatu du. Bere agintaldian, irakasle kopurua boskoiztu egin da, eta Amerikan unibertsitateko ikasle gehien duen bigarren herrialdea da. Hainbesteko eraldaketa soziala lortzeak sekulako finantzaketa eskatzen du, eta petrolioan aurkitu du diru poltsa hori Chavezek.

Ez da nolanahiko poltsa, gainera. Munduko petrolio erreserbarik handiena du Venezuelak, Saudi Arabiaren aurretik. Gainera, urre beltzaren prezioak izugarrizko gorakada izan du azken hamarkadan. Aberastasun hori gobernuaren esku izan nahi zuen Chavezek hasieratik, eta 2003n lortu zuen, urtebeteko grebaren ostean, PDVSA petrolio konpainiaren kontrolaz jabetu zenean. Nazionalizatu eta Rafael Ramirez Energia eta Petrolio ministroa jarri zuen PDVSAko buru.

Ekonomiaren erdigune bihurtu du petrolioa: esportazioen %97 hidrokarburoena da, eta gobernuaren diru sarreren erdia petrolioaren industriatik lortzen du. Kontua da, erreserba handia izan arren, petrolio ekoizpena handitzeko inbertsio izugarriak behar direla eta Chavezek nahiago izan duela irabaziak industrian inbertitu beharrean programa sozialetan inbertitzea.

Paradoxikoa irudi badezake ere, hobekuntza soziala dakarren erabaki horrek petrolioaren ekoizpenaren jaitsiera jarraitua ekarri du, hain justu, erregaiaren prezioa zeruetan dagoenean. 2001ean, egunero 3,14 milioi upel ustiatzen zituen Caracasek, eta 2011n, 2,72 milioi. Ekoizpenaren beherakada jarraitua 2007an hasi zen. Petrolioaren barne kontsumoak, aldiz, nabarmen egin du gora: 2001eko 28,8 milioi tonatatik duela bi urteko 38,8 milioi tonatara.

Petrolioaren prezio merkea da horren arrazoia. Venezuelako gidari batek 80 zentimoren truke bete dezake autoaren 50 litroko depositua. Gobernuak 21.000 milioiko diru laguntza ordaintzen du urtero gasolina merkatzeko, BPGaren %7 inguru.

Inflazioa eta debaluazioa

Gasolina ia-ia doan eskuratzeko aukera egon arren, baina, ia ezinezko zaie herritar askori auto bat edo, hareago, oinarrizko produktu asko erostea. Venezuelako Banku Zentralak berak aitortu zuen urte hasieran 2008tik izandako produktu eskasiarik handiena zuela herrialdeak. Olioa, azukrea, irina edo kafea falta ziren dendetako apaletan, eta prezioak puztuta zeuden: hamahiru dolar balio zuten ia kilo bateko oilaskoek. Horregatik erabaki zuen otsailean Nicolas Maduro presidenteordeak txanpon bolivartarrak dolarrarekiko duen balioa %31,7 debaluatzea. Dolar batek 4,3 bolivar balio zuen lehen, eta 6,30 bolivar balio du orain. Venezuelak %20,1eko inflazioarekin itxi zuen 2012a, eta iragan urtarrilean %22ra iritsi zen. Hamahiru urtetan %900 inguru debaluatu da Venezuelako dirua. Dena den, oraindik altua izan arren, Chavezen aurreko garaian baino askoz baxuagoa da inflazioa (%103,2ra iritsi zen 1996an).

Caracasek espekulatzaileak egiten ditu inflazioaren erantzule; oposizioak, berriz, inportazioarekiko dependentzia. Oposizioaren ustez, petrolioaren gehiegizko pisuak eta sektore pribatuaren asfixiak eragin du gainerako sektoreak itotzea, eta produktuak atzerrian erosi beharra. Elikagaien %80 inportatzen ditu herrialdeak, oposizioaren arabera; %37, gobernuaren esanetan.

Maduroren erronka, hain zuzen, gastu sozialari nola eutsi izango da. Hobekuntza sozial horrek bermatzen dio garaipena bozetan chavismoari, baina lurpea urre beltzez beteta izan arren, gastu publikoari eusteko oreka zailak lortu beharko ditu petrolio ekoizpen mailaren, inflazioaren eta autohornikuntza ziurtatzeko gainerako sektoreen sustapenaren artean.

Mezu apokaliptiko ugari entzun arren, Weisbrot ekonomistak ez du Venezuelako eredu ekonomikoaren kolapsorik espero. Iazko lehen seihilekoan %5,6 hazi zen ekonomia, zor publiko txikia du (BPGarekiko %45,5 2011n), eta Txinari mailegua interes txikian eskatzeko gaitasuna dauka.


Gaur ezagutaraziko ditu Ordiziako Udalak 2015eko aurrekontuan txertatuko dituen hainbat proiektu

Gaur iluntzeko 19:00etan egingo da Ordizia Zabalik partaidetza prozesua eta auzoz auzo garatu den dinamika borobiltzeko osoko bilkura. Ordiziako Udalak 2015eko aurrekontuetan txertatuko diren hainbat proiektu ezagutzera emango ditu.

Egitasmo horiek eragileekin jorratu den Ordizia Zabalik partaidetza prozesuan eta auzoz auzoko dinamikaren barruan egindako bost bileretan jasotako ekarpenetatik eratorriak dira. Lehenetsi zituzten 45 proiektu horietako batzuk martxan daude dagoeneko, beste hainbat, berriz, 2015eko aurrekontuetara egokitzeko modukoak dira. Badira hausnarketa sakonagoa eta inbertsio ekonomiko handia eskatzen dutenak ere. Prozesuan zehar landu ez diren beste hainbat proposamen banakako bileretan aztertzen ari da udala herriko eragileekin.

Parte hartze prozesuak orain arte eman duenaz balorazio baikorra egin du Ordiziako Udalak; “bai partaidetza aldetik, eta baita eragileek zein herritarrek Ordizia hobetzeko egin duten proposamen kopuruagatik eta erakutsi duten konpromisoagatik ere”.

Edonola ere, prozesua ez da gaurko osoko bilerarekin amaituko. Azaroan aurrekontuen lanketa orokorra egingo da, eragileekin hasitako banakako bilerei jarraipena emango zaie, eta abenduko osoko bilkuran onartuko dira 2015eko aurrekontuak.

PROZESUAREN KRONOLOGIA

Ekainak 19: Ordizia Zabalik prozesuaren aurkezpena herriko eragileei.

Irailak 18: Lehen lan bilera. 295 ekarpen jaso ziren bertan: 181 herrira begirakoak eta 114 elkarteei dagokioenak.

Urriak 2: Bigarren lan bilera. Lehentsitako proiektuen aurkezpena eragileei.

Urriak 6, 7, 8, 9 eta 13: Auzoz auzoko bilerak bost eremutan banatuta, hirugarren urtez. 150 ekarpen jaso ziren.


Donostiatik Ikaztegietara koadroen bitartez

Maribi Alkizaren margolanak ikusgai daude udaletxe azpiko aretoan otsailaren 1a arte.

Maribi Alkiza orain urte dezente atera zen Ikaztegietatik eta gaur egun Donostian bizi da. Margotzea du afizio eta egunotan bere hainbat koadro ikus daitezke udaletxe azpiko aretoan. Otsailaren 1a arte izango da zabalik erakusketa, eta astelehen eta asteazkenetan 17:00etatik 19:00etara eta igandetan 12:00etatik 13:30era dago ikusgai.

Margolari berak azaldu du zer ikus daitekeen: «Donostiako paisaia batzuk eta zenbait figura jarri ditut bertan, tartean nire familiakoak. Figurak egitea gustatzen zait gehiena». Laugarren aldia da erakusketa jartzen duena, baina lehenengo aldiz bere jaioterrian. «Komentatu zidaten erakusketa jartzeko eta poza eman zidan aukera hori izateak».

Zenbait margolan ere saldu izan ohi ditu Alkizak, eta aukera hori ere zabalik dago herrian jarritako koadroekin. «Ez dut uste salduko direnik, baina norbaitek interesa badu, erakusketan bertan utzi ditut nirekin kontaktuan jartzeko moduak», esan du.

Figurak egitea gustatzen zaio, atzetik margotuta: «Gustatzen zait pentsaraztea pertsona hori nola egon daitekeen, zer ari den pentsatzen...». 20 urte inguru daramatza margotzen Alkizak. Gasteizen hasi zen ikasten, bertara bizitzera joan ondoren, eta gero Donostiara joan zenean, han ere jarraitu egin zuen eta egun Jone Arruabarrenaren tailerrera joaten da. «Beti zoaz gauzak ikasten. Orain denbora pixka bat gehiago dudala ea gauza gehiago margotzen dudan».


Grampian Freedom ontzia egunsentiarekin batera itsasoratu da

Goizeko 7:00etan, Zumaiako kaleak jarri berriak zeudela eta eguzkia Garate gainetik ateratzean hasia zenean soltatu dituzte Grampian Freedom eta Sarauneko moila lotzen zituzten amarrak. Pasaiatik etorritako Facal Once atoiontziak tirata, lasai eta dotore zeharkatu ditu laranja kolorezko ontziak Zumaiako portuko urak.

Grampian Freedom Astileros Balenciagak Eskoziako North Star Shipping armadorearentzat egindako azken ontzia da. Bere 'anai-arrebek' bezala, Ipar itsasoko petrolio-plataformei laguntza eskainiko dio.


Peio Segurola txapeldun artzain zakur txapelketan

Asteazkenean Amaiurren artzain eguna ospatu zen. Goizean latxa arrazako ardi lehiaketa egin zen. Guztira 399 aurkeztu ziren. 57 izan ziren aurkeztutako loteak buru beltz eta buru gorriak kontutan hartuz. Lote bakoitzean sei ardi eta ahariko bat sartzen ziren.

Buru beltzetan 6 eta 18 urte arteko kategorian irabazleak Almandozko Agerre anaiak izan ziren. 18 eta 36 urte artekoan Elizondoko Manuel Bertiz eta 36 urtetik gorakoan Iruritako Miguel Angel Maritorena.

Buru gorrietan 6 eta 18 hilabete artekoan irabazlea Iruritako Jose Mari Gamio izan zen, 18 eta 36 urte artekoan Arraiozko Felisa Ugarte eta 36 hilabetetik gorakoan Zugarramurdiko Iñaki Zubillaga.

Kategoria bakoitzean 4 sari banatu ziren Lehenengoak 65 euro jaso zituen, bigarrenak 60, hirugarrenak 55 eta laugarrenak 50. Denetara 12 sari banatu ziren buru beltz eta gorrietan.

Goizean ere gasna lehiaketa egin zen. Denetara 11 izan ziren aurkeztu ziren gasnak.Gasna egileak hiru kategorietan banatzen ziren:

1. artzainek etxean egindako gasnak

2. artzainek kanpoko esnearekin egindako gasnak

3. industrial modura egindako gasnak

Etxean egindako gasnei dagokienez Arizkungo Orabideko Peio Pegneguy izan zen irabazlea, kanpoko esnearekin Oizko Carlos Mindegiaren gasna izan zen hoberena eta gasnategietan Amaiurko Felisa Irungaraien gasnak eraman zuen saria.

Arratsaldean eguraldiak bestelako itxura erakutsi zuen eta goizeko bero sapa eta sargoria desagertu eta giro hotz eta umelean bilakatu zen. Ia 20 graduko aldea bazen goizetik arratsaldera.

Gatelukomalda parajean 32. artzain zakur lehiaketa eta 3. Felix Etxeberria memoriala ospatu zen. Lehenik herrian barna desfilea egin eta gero emateko zuten guztia erakutsi behar izan zuten artzain eta zakurrek.

12 izan ziren parte hartzaileak eta denetatik hoberena Matxinbentako Peio Segurola izan zen 346 punturekin. 12 parte hartzaileek froga pare bat osatu behar izan zituzten. Lehenengo frogak bi zati izan zituen. Gehienez ere 7 minututan zakurrak banderez osatutako ibilbidea osatu behar zuen eta gero zakurrak artaldea artzainaren ondora eraman bera zuen. Froga hau pasatu zuten artzainak lau izan ziren: Peio Segurola, Xabier Urien, Felix Irigoien eta Mikel Aizpurua.

Ondotik, zakurrek 9 minututan artaldea hesiaren barnean sartu eta gero atera behar zituen. Euriak bere ondorioak utzi zituen, zakurrak urduriago baitzuen eta gainera, guardasolaren laguntza behar izan zuten zeharo ez bustitzeko.

Puntuazioa honela banatu zen:

1. Peio Segurola Artzai zakurrarekin 346 puntu

2. Xabier Urien Txiki II zakurrarekin 330 puntu

3. Felix Irigoien Peio zakurrarekin 273 puntu

4. Mikel Aizpurua Beti zakurrarekin 226 puntu

Ardiak Jose Antonio Camino Indatxipia baserrikoak jarri zituen eta epai mahaia honakoek osatu zuten: Elgoibarko Joseba Arrizabalaga, Amaiurko Joxe Urrutia, Gartzaingo Martin Garde, Azkoitiko Jesus Larrañaga eta Amaiurko Juan Marisko.

Koordinazio lana Koldo Goienetxeren esku egon zen eta ekitaldi osoa bideratzen Patxi Urrutia aritu zen.

Egun ederra Amaiurren, nahiz eta egunaren bukaerarako eguraldiak bere aurpegi ilunena erakutsi.


Aldarrikapenek hartuko dute Mutrikuko Gaztetxea

Mutrikuko Malen jaiak heltzear daude, eta ohiko egitarauaz gain, aurten ere herriko gaztetxean jarduera bereziak izango dituzte herritarrek. Mirentxin Gidariak taldeak Mutrikuko Rock Kolektiboaren laguntzarekin antolatuta, euskal preso politikoen senide eta lagunak kartzeletara eramaten dituen furgoneta zerbitzua finantzatzeko ekintzak prestatu dituzte biharko.

“Furgonetaren mantenimendua eta seguruaren gastua estaltzeko asmoz, korrika eta presaka ireki genuen iaz gaztetxea, baina aurten, gauzak lasaitasunez prestatu nahi izan ditugu. Horregatik, lehenago hasi gara bihar izango ditugun jarduerak antolatzen”, azaldu dute Mirentxineko kideek.

Taldearen dinamikak eta aldarrikapenak plazaratzeko eguna izango da, eta bi hitzordu izango dituzte iluntzean. Aizkora desafioaz gozatzeko aukera izango dute bertaratutakoek lehenik, eta rock kontzertuek gorputzak mugiaraziko dizkiete ostean gaztetxean bildutakoei.

Bihurriren erakustaldia. 20:00etan, Bihurri aizkolari eibartarrak ezohiko herri kirol erakustaldia eskainiko du: “Taldeko kide batek eman zigun gizon honen berri, eta ideia ona iruditu zitzaigun. Hala, berarekin harremanetan jarri ginen, eta Mutrikuko Gaztetxera etorriko zela baieztatu zigun”.

Aizkolari tradizionalek enborrekin egin ohi duten eran, Bihurrik auto bat erditik moztuko du. Ekintza “guztiz sinbolikoa” izango dela aurreratu dute antolatzaileek. Izan ere, aizkolariak ez du denbora jakinik izango autoa erdibitzeko.

[JAIETAKO EGITARAUA]

Hala ere, ikusleek “euro bat ordainduta autoa zenbat denboran moztuko duen apustu egin dezakete”, eta irabazleek kamiseta bat jasoko dute opari.

«Familiakide eta lagunek bidaia gehiagorik egin ez dezaten eskatzen dugu, horregatik, Bihurrik Renault Kangoo bat moztuko du, dispertsio politikaren aurkako ekintza sinbolikoa irudikatuko du desafio berezi honek».

Desafioa bukatu ostean, gaztetxearen «irekiera ofiziala» egingo dute Mutrikun. Malen jaietako «egunik indartsuenetakoa» izanik, dispertsioarekin bukatzeko aldarrikapen egunean gaztetxera jende pilo bat joango dela aurreikusi dute Mirentxin taldeko kideek.

Kontzertuak. Ostean, zuzeneko musika ikuskizuna izango dute gaztetxean bertan herritarrek, 23:00etan. Antolatzaileek bi euskal talde gonbidatu dituzte taula gainera: batetik, Hara! ondarrutarrak, eta bestetik, Stai Zitto ermuarrak.

Rock & Roll doinuak aldarrikapenez jositako hitzekin uztartuko dituzte lehenengoek, eta erritmo dantzagarriagoa eskainiko dute bigarrenek, ska musika estiloa jotzen baitute.

Mutrikuko Gaztetxeak taberna zabalik izango du gau osoan, eta bertan lortutako dirua «furgoneta erabilgarri mantentzera» bideratuko dutela.

[JAIETAKO EGITARAUA]


Altzagako San Migel jaiak, prestatuta

Altzagan irailaren 28an, 29an eta 30ean ospatuko dituzte jai nagusiak, sanmigelak. Egitarau hauxe ondu dute udalak eta Festa Batzordeak.

Irailak 28, ostirala

17:30. Zurrumurru antzerki taldearen emanaldia.

19:00. Tortilla lehiaketa.

21:00. Frontenis txapelketa herrikoiko finala.

Iraialk 29, larunbata, San Migel eguna

11:00. Haur jolasak.

12:00. Meza.

14:00. Herri bazkaria, pilotalekuan.

16:00-18:00. Basajaun taldea.

19:00. Toka txapelketa herrikoia.

23:00-01:00. Dantzaldia, Basajaun taldearekin.

Irailak 30, igandea

10:00-13:00. Puzgarriak.

11:00. Meza.

16:00-18:00. Puzgarriak.

18:00. Herri kirolak. Bi talderen arteko lehia. A taldea: Iñaki Azurmendi (aizkora), Aimar Hirigoien (harria), eta Itziar Nuñez eta Ane Lopez (trontza). B taldea: Angel Arrospide (aizkora), Izeta III.a (harria), eta Susana Sanchez eta Ainara Urriza (trontza).

19:30. Sagardo dastaketa.


AEBen kontsuletxea, jomuga

Ekintzaile islamikoek indarrez hartu dute AEBen kontsuletxea, Jidan, eta hiru erasotzaile eta bost langile hil dira.


[Bideoa] 1989ko parodia olinpikoa, osorik

Beheko bideoak, 1989ko parodia jasotzen du osorik, ordu eta berrogeita bost minutu, gozatzeko. San Pedro kalean egin zuten urte hartan; hurrengo ekitaldietan hasiko ziren Jostaldin egiten. Bideoa ikusterakoan, antzematen da garai hartan ere gazteak edozer gauzarako prest zeudela ondo pasatzeko. Bideo historiko gogoangarria, zalantzarik gabe.

Garai bateko olinpiadek sekulako hauspoa eman zioten Hondarribiari, gazteak harremanetan jarri zituzten eta herri osoak erantzun zuen. Aro berrian bezala, parodia une esperatuena izaten zen. Gazte Asanbladak olinpiadak berriro antolatzen hasi behar zela jakiterakoan Ketxus Poncek HITZAri kontatutakoaren arabera, 2.500 lagun bilzu izan zituen inauteri-ostiraleko antzezkizunak.

Musikak protagonismo handia zuen garai bateko olinpiadetako parodian


Granada-Osasuna: Mendilibar ez da aurkariaz fidatzen

Gorritxoek Granadari egingo diote bisita eta partida horretarako Nekounam eta Calleja dira nobedadeak.

Azkenean Asier riesgo deialditik kanpo utzi du Jose Luis Mendilibarrek. Osasunak Granadari egingo dio bisita igande honetan 18:00etatik aurrera. Nekounam eta Javier Calleja dira zerrendako nobedadeak.

Osasunak denboraldia txukun antzean hasi badu ere, Mendilibar ez da aurkariaz fidatzen, batez ere kontraerasoan oso ondo moldatzen delako.

Deialdia osoa honakoa da: Ricardo, Marc Bertran, Ruben, Flaño, Lolo, Nekounam, Sola, Leka, Puñal, Calleja, Raul Garcia, Cejudo, Nino, Ibra, Raitala, Lamah, Damia eta Andres Fernandez.

Ustezko hamaikakoak:

Granada: Roberto; Nyom, Siqueira, Mainz, Diakhate, Moisés, Yebda, Martins, Franco Jara, Dani Benitez eta Uche.

Osasuna: Andres Fernandez; Marc Bertran, Ruben, Miguel Flaño, Raitala; Puñal, Lolo; Cejudo, Raul Garcia, Lamah; eta Nino.

Epailea: Teixeira Vitienes.Futbol-zelaia: Los Carmenes.Ordua: 18.00.


Irudiko herritar taldea, asteburu pasa joan zen joan den uztailaren 10 eta 11n Pirinioetara. Aspe eta Collarada gailurrak zapaldu zituzten, Andatza Mendi Taldekoek antolatutako ekimenean.

Irudiko herritar taldea, asteburu pasa joan zen joan den uztailaren 10 eta 11n Pirinioetara. Aspe eta Collarada gailurrak zapaldu zituzten, Andatza Mendi Taldekoek antolatutako ekimenean.


Udalbidek eta Seaskak hitzarmen bat sinatu dute

Etzi izango da Herri Urrats, 'Laku bat munduan' lelopean. Iaz ohikoa baino jende gutxiago elkartu zela ohartuta, parte hartzeko deialdi berezia egin du Seaskak.

Udalbidek eta Seaskak elkarlanerako hitzarmena sinatu dute gaur. Etzi Senpereko lakuan izango da Herri Urrats Iparraldeko ikastolen festa, eta bi egun lehenago sinatu dute bi alderdiek ituna.

Iazko Herri Urrats ez zen jende eta diru aldetik ona izan. Euria egin zuen. Baina Seaska Lapurdi, Nafarroa Behere eta Zuberoako ikastolen elkarteko kideek esan zuten azkenaldian Hego Euskal Herritik jende gutxiago joaten ari dela festara. Horregatik, parte hartzeko deialdi berezia egin du Seaskak.

Aurten jende gehiago batzeko xedearekin antolatuko dute 28. Herri Urrats. Maiatzaren 8an (igandea) izango da, ohi bezala Senperen. Aurreko astean aurkeztu zuten, eta Seaskak jakinarazi du Hegoaldeko ikastolekin lan egin dutela bisitari gehiago izateko. Bilduko den dirua Xalbador Kanboko kolegioko obren finantzatzioa laguntzeko baliatuko dute.

Leloa: Laku bat munduan. Egitarauan Berri Txarrak —talde horrek egin du abestia; letra, Sustrai Colinak—, Izate, Tapia, Kukai eta abar izango dira. Haurren txokoa ere egongo da, urtero moduan.

Duela 42 urte sortu zuten Seaska, eta egun, 29 ikastoletan, 2.700 ikasle dauzka.


Albiste bat hankaz gora

Atzo zen espaziora joatekoa Discovery transbordadorea, baina azken orduan, atzeratu egin zen haren jaurtiketa. Hori esateko, ETB2k esan zigun ia bi minutuko albiste batean, orain bi urte eta erdi Columbia transbordadorea txiki-txiki egin zela Lurraren orbitan sartu zenean. Eta gero etorri zen benetako berria: Discoveryren bidaia atzeratu egin zela.

Ikusi zenagatik, aurrez prestaturik zuten atal hori, Columbiarena, benetako albistearen lagungarri, hari background apur bat emateko, baina gero ez zuten asmatu albistea antolatzen, azken orduko atzerapenaren ostean; testuingurua izan behar zena, bihurtu zuten albiste, nahiz eta ikusleontzat albistea beste bat izan. Denok izan ahal dugu egun txar bat, baina hainbeste jende dabilen hedabide batean, ulergaitzagoa egiten da horrelako nahastea.


Cristina Eneako beheko bidea konpontzen hasi dira


Nafarroako Etxeen Jardunaldia giro ederrean ospatu dute Lesakan

Nafarroatik kanpo bizi diren nafarren topaketak 31. edizioa bete du

Nafarroatik kanpo bizi diren nafarrak biltzen dituen Nafarroako Etxeen Jardunaldia Lesakan ospatu dute aurten, ekainaren 1ean. Giro ederra eta eguzkitsua izan zuten larunbatean Lesakara bildu ziren 500 bat lagunek. Ana Ollo, Nafarroako Gobernuko Herritarrekiko eta Instituzioekiko Harremanetarako kontseilaria ere bertan izan zen.

Nafarroako Etxeen Federazioak, Lesakako Udalaren laguntzaz, egitarau zabala prestatua zuten larunbaterako, Nafarroako musikari indar berezia emanez. Egun osoan bisita gidatuak ere eskaini zituzten, Lesakako interes gune ugariak ezagutzeko. Jardunaldi honetara Kantabria, Burgos, Bilbo, Barakaldo, Arrasate, Gasteiz, Logroño, Zaragoza, Valladolid, Madril, Bartzelona eta Valentziako Nafar Etxeetako ordezkariak etorri ziren.

Larunbat goizean harrera egin zieten Harriondoa Kultur Etxean. Ekitaldian Jose Luis Etxegarai Lesakako alkateak eta Pello Pellejero, komunikaziorako eta harreman instituzionaletarako zuzendari nagusiak ere parte hartu zuten. Lesakako bi dantzarik aurreskua dantzatu zieten Kultur Etxea bete zuten bisitariei. Eguerdian kalejiran joan ziren erraldoi eta buruhandien konpartsarekin elizara, eguerdiko meza abestua aditzera. Ordu berean, bisita gidatua ere egin zuten eta herri-kirol erakustaldia izan zuten plazan. Bazkaria izan zuten frontoian eta bazkalondoan, Joxe Mendizabal musikariarekin dantzatu zuten.

1989an ospatzen ari zenetik Nafarroa osoan ospatu dute Nafarroako Etxeen jardunaldia. Gure inguruan guttitan egin dute, baina Elizondon ere ospatu zuten duela urte batzuk.


Ustaritz Athleticeko jokalaria osatu da; Amorebieta, oraindik ez


AEBetako lau bahitu hil dituzte yate batean, Somalian

Askapena lortzeko negoziatzen ari zirenean ustez hil dituztela jakitera eman du CNN telebistak lehenxeago.

Lehenxeago, askapena lortzeko negoziatzen ari zirenean ustez hil dituztela jakitera eman du CNN telebistak.

AEBetako Armadako soldaduek bi itsaslapur hil eta beste 13 pirata atxilotu dituzte ondorengo istiluetan, iturri ofizial baten arabera.

Yatean Jean eta Scott Adam jabeak zihoazen. 2004ako abenduan munduari bira emateari ekin zioten. Era berean, Phyllys Mackay eta Rob Riggle gonbidatuak zeuden ontzian.

Itsaslapurrek iragan ostiralean bahitu zuten ontzia Omaneko kostaldetik 240 miliara. Ondoren, Somaliako kostaldera bidean jarri ziren.

Tiroketa

Pentagonoaren esanetan, yatea jarraitzen zuten AEBetako Armadako soldaduek piraten tiroei erantzun behar izan diete, nahiz eta irtenbide bat bilatzeko negoziatzen aritu.

Gutxi geroago, lau bahituen gorpuak topatu dituzte soldaduek. Horregatik, ontzia harrapatzea erabaki dute, Pentagonoaren hitzetan.